title: Piracaia

text: Vuonna 1997 Piracaia jätti Jazzin ja lähti AIK:hon, jossa hän kuitenkin pelasi vain kauden ennen paluutaan Suomeen, tällä kertaa Helsingin Jalkapalloklubin riveihin. HJK:n pelatessa Mestarien liigaa 1998 Piracaia oli joukkueen jokaisessa lohkovaiheen ottelussa avauskokoonpanossa. Kaudella 2000 Piracaia jäi vähälle peliajalle Klubissa, joten hänet vuokrattiin Kotkan TP:hen. Sieltä hän siirtyi Algeriaan USM Blidaan.


title: Piracaia

text: Vuonna 2001 Piracaia palasi jälleen Suomeen, kun USM Blida lainasi hänet Atlantikseen. Vuonna 2002 Piracaian sopimus algerialaisseuran kanssa umpeutui joten hän pelasi syksyn FC Hämeenlinnassa. Kaudeksi 2003 Piracaia palasi jälleen FC Jazzin paitaan, jossa hän pelasi kaksi vuotta. Kausi 2004 päättyi kuitenkin murheellisesti Jazzin hävittyä liigakarsinnoissa IFK Mariehamnille. Talven Piracaia pelasi jälleen Pohjois-Afrikassa, tällä kertaa Tunisian pääsarjan US Monastirin paidassa. Vuodet 2005–2007 Piracaia edusti FF Jaroa. Kaudeksi 2008 Piracaia palasi Poriin pelaamaan Kakkoseen Porin Palloilijoiden riveihin.


title: Piracaia

text: Kesken kauden 2010 Piracaia siirtyi PoPasta toiseen porilaisjoukkueeseen, Kakkosen Musan Salamaan. Hän olikin yhtenä osasyynä siihen, että joukkue säilytti sarjapaikkansa Suomen kolmanneksi korkeimmalla sarjatasolla. MuSa tippui kuitenkin seuraavana kauden päätteeksi Kolmoseen.


title: Piracaia

text: Piracaia ilmoitti lopettavansa jalkapallouransa vuonna 2011, mutta pyörsi lopettamispäätöksensä myöhemmin edustaen MuSaa vielä kauteen 2014 asti. Ammattilaisuransa jälkeen liikuntaneuvojaksi vuonna 2011 valmistunut Piracaia on toiminut Merikarvialla vapaa-aikasihteerinä ja liikunnanopettajana.


title: Romeo Castelen

text: Romeo Castelen (s. 3. toukokuuta 1983 Paramaribo, Suriname) on alankomaalainen jalkapalloilija, joka edusti kuuden vuoden ajan Bundesliiga-seura Hamburger SV:tä. Castelenin pelipaikka on keskikentällä.


title: Romeo Castelen

text: Castelen aloitti ammattilaisuransa ADO Den Haagissa vuonna 2000. Kauden 2002–2003 jälkeen ADO nousi Eredivisieen, ja seuraavalla kaudella Castelen pelasi ensimmäiset liigapelinsä. Vuonna 2004 hän siirtyi Feyenoordiin, jossa hän pelasi vuoteen 2007. Tämän jälkeen hän siirtyi Hamburger Sport-Vereiniin kuudeksi vuodeksi. Sen jälkeen hän pelasi vuoden Venäjällä ja vuoden Hollannissa ennen muuttamistaan Australiaan sekä edelleen Etelä-Koreaan ja Kiinaan.


title: Romeo Castelen

text: 170 senttimetriä pitkä Castelen on pelannut Alankomaiden maajoukkueessa seitsemän ottelua vuosina 2005-2007 ja tehnyt yhden maalin.


title: Dyyni

text: Dyyni on tuulen hiekasta kasaama hiekkakumpu, jota tavataan aavikoilla ja hiekkarannoilla. Dyynin korkeus voi olla jopa 500 metriä ja pituus poikittain yli 150 kilometriä ja se on usein muodoltaan aaltomainen. Dyynityyppejä on useita erilaisia ja yksi tunnetuimmista tyypeistä on ylhäältä katsoen puolikuun muotoinen "barkaani".


title: Dyyni

text: Tuulen kasaava vaikutus liikuttaa hiekkadyynejä joskus hyvinkin pitkiä matkoja. Tästä seuraa ongelmia aavikoiden läheisyydessä, jossa aavikoituminen on kiivasta, sillä hiekka hautaa alleen vähäistä kasvillisuutta. Joidenkin hiekassa kasvavien kasvien avulla dyynejä pystytään sitomaan paikoilleen.


title: Dyyni

text: Suomessa on dyynejä mm. Yyterissä ja Kalajoella sekä muinoin syntyneitä dyynejä joillain paikoilla sisämaassa, mutta ne ovat kasvillisuuden peitossa.


title: Dyyni

text: Jotkut tiheään kasvavat pensaat ja ruohot pystyvät sitomaan dyynejä paikoilleen, ja näin dyynin päällä voi kasvaa iso kasvillisuusmatto. Viljakasvi ei sido dyyniä, koska vilja kuolee herkästi kuivuudessa. Kasveja kasvavat dyynit ovat itsessään ekologisesti arvokkaita, koska niissä saattaa kasvaa harvinaisia kasvilajeja.


title: Dyyni

text: Dyyni syntyy, kun tuuli kuljettaa hiekkaa. Hiekanjyväset liikkuvat hyppien tuulen mukana saltaationa, jonka pituus riippuu tuulen nopeudesta ja hiekanjyväsen koko-ominaisuuksista. Mikäli tuulen tiellä on jokin este, kuten pensas tai kivi, tuulen kuljettama hiekka alkaa kasautua siihen, koska hidastunut tuuli ei kykene kuljettamaan hiekkaa estettä pidemmälle. Kasautunut hiekka on yhä suurempi este tuulelle, ja näin hiekka jatkaa kasautumistaan. Alussa syntyy vain pieni hiekkakumpare, "nebkha", joka jatkaa kasvuaan dyyniksi. Alussa tuulen puoleinen ja suojan puoleinen rinne ovat yhtä jyrkkiä, mutta kun tuuli siirtää hiekkaa tuulen puolelta suojan puolelle, se luo sinne jyrkän rinteen. Monesti dyynit ovat kvartsihiekkaa, koska se on kovaa ja säilyy pitkään pölyyntymättä, mutta myös muita mineraaleja esiintyy.


title: Dyyni

text: Dyynin tuulen puoleista sivua sanotaan vastasivuksi ja huippua harjaksi. Harjan takana tuulen suojapuolella on suojasivu. Sen jyrkkyys on lepokulman suuruinen. Lepokulman suuruus riippuu muun muassa dyynin iästä ja hiekan laadusta.


title: Dyyni

text: Dyynit saattavat liikkua tai levitä tuulen mukana. Näin dyynit voidaan jakaa liikkuviin, leviäviin ja kasaantuviin dyyneihin. Dyynin loivempi puoli on yleensä tuulen tulosuuntaan päin ja se on kaltevuudeltaan 10–14 astetta, kun taas suojanpuoli on 30–34 astetta. Dyynien muotoon vaikuttaa muun muassa tuulen suunta ja nopeus sekä niiden vaihtelut ja hiekan määrä.


title: Dyyni

text: Veden alle syntyy virtauksen alueelle monesti hiekasta dyynimäisiä muodostumia ja aaltoilun ansiosta niin sanottuja antidyynejä. Myös tuulen kuljettamasta lumesta muodostuu dyynejä, "sastrugeja".


title: Dyyni

text: Dyynejä esiintyy yleensä hiekka-aavikoilla eli hiekkamerissä, "ergeissä". Joillain rannikkoalueilla, kuten Suomessa Kalajoella ja Yyterissä, on hiekkadyynejä. Arktisten alueiden lähiseuduilla, kuten Suomessa Enontekiöllä, esiintyy jääkauden loppuvaiheen aikaisia dyynejä, jotka voivat olla vieläkin aktiivisia. Pohjoisilla seuduilla dyynit ovat yleisiä etenkin Tanskan rannoilla.


title: Dyyni

text: Dyynejä on löydetty avaruusluotainten avulla Marsista, Venuksesta ja Saturnuksen suuresta kuusta Titanista. Marsista on löydetty erikoisia ylhäältä katsoen naulan muotoisia dyynejä.


title: Dyyni

text: Saharan Isaouaine-n-Tiferinen aavikolla on 5 km välein noin 430 m korkeita hiekkadyynejä.


title: Dyyni

text: Eräitä yleisiä dyynilajeja lyhyesti kuvailtuna:Dyynit koon mukaanDyynit luokitellaan eri lajeihin niiden ylhäältä katsotun muodon mukaan. Dyynin muotoon vaikuttavat muun muassa tuulen suunta ja nopeus sekä niiden vaihtelut. Myös hiekan määrä, alustassa oleva kasvillisuus, kivet ja muut epätasaisuudet vaikuttavat huomattavasti dyynien syntyyn ja muotoon.


title: Dyyni

text: Dyynin ikä näkyy monesti dyynien muodoissa, vanhemmat dyynit ovat yleensä säännöllisempiä. Suoria pitkittäisdyynejä syntyy, kun tuuli puhaltaa vain vähän vaihdellen vähähiekkaisella alueella, jolla on hiekkaa alle 8 m. Jos tuuli on vaihtelevampaa, syntyy barkaani. Jos tuuli vaihtelee vain vähän ja hiekkaa on runsaasti, syntyy tähtidyyni. Suurempi tuulen vaihtelu runsashiekkaisella alueella luo puolikuumaisia harjanteita.


title: Dyyni

text: Pitkittäisdyynit ja tähtidyynit muodostavat aavikoiden hiekkamerien peruskuvion, eräänlaisen valtavan väreilykuvion. Nuoremmat hiekka-aavikot ovat kaoottisempia kuin vanhat, joissa on pitkittäisdyynejä ja suuria vuorimaisia tähtidyynejä melko säännöllisin välein järjestäytyneenä. Eri dyynityypit yhdistyvät mutkikkaiksi dyyneiksi, joiden yleisyys kertoo hiljakkoin sattuneesta tuulen suunnan muutoksesta. Tavallisin mutkikas dyyni on tähtidyynin päällä olevat barkaanit. Päällekkäiset dyynit ovat pieniä dyynejä isojen päällä, esimerkiksi pieniä barkaaneja suurempien barkaanien päällä.


title: Dyyni

text: Barkaanit eli kaaridyynit tai sirppidyynit ovat ylhäältä katsoen puolikuun muotoisia 1,5–3 metriä korkeita dyynejä ja pituudeltaan ne saattavat olla satoja metrejä. Barkaaneja syntyy vähähiekkaisilla alueilla, joilla tuuli puhaltaa melko vakaasti, mutta suunnaltaan vaihdellen. Uusia barkaaneja pyrkii syntymään yhden synnyttyä tuulen menosuuntaan eli myötätuuleen, tuulen alapuolelle.


title: Dyyni

text: Niiden alusta on yleensä tasainen ja koostuu esimerkiksi pikkukivistä tai karkeasta sorasta, joita tuuli ei kuljeta. Tuuli puhaltaa puolikuun sarvien suuntaisesti. Puolikuun sisässä oleva suojanpuoleinen rinne on jyrkkä, sen niin sanottu lepokulma on noin 32–35 astetta, ja tuuli ajaa hiekkaa tuulenpuolelta loivassa 15 asteen kulmassa. Barkaanista koostuu usein mutkikas barkaani tai megabarkaani. Barkaanit ja megabarkaanit kasautuvat jopa satojen kilometrien pituisiksi harjanteiksi.


title: Naturalisti

text: Naturalisti voi tarkoittaa ainakin seuraavia asioita:Joskus naturalisti sekoitetaan virheellisesti naturistiin eli sosiaalisen, järjestäytyneen alastomuuden harrastajaan.


title: Sander Boschker

text: Sander Boschker (s. 20. lokakuuta 1970 Lichtenvoorde, Gelderland, Alankomaat) on alankomaalainen jalkapallomaalivahti, joka edustaa FC Twenteä.


title: Sander Boschker

text: Boschker aloitti ammattilaisuransa vuonna 1989 nykyisessä seurassaan FC Twentessä, jota hän on edustanut koko uransa ajan lukuun ottamatta kautta 2003/2004, jonka aikana hän edusti Ajax Amsterdamia. Kautenaan Ajaxissa Boschker ei kuitenkaan saanut pelata ainoatakaan ottelua, ja päätti palata takaisin Twenteen. Twentessä hän on ollut ykkösmaalivahtina kymmenisen vuotta, ja pelannut monina kausina kaikki ottelut.


title: Vaihtoehtohistoria

text: Vaihtoehtohistoria on fiktiota, jossa historian kulku kuvitellaan todellisuudesta poikkeavaksi. Vaihtoehtoisessa historiassa pyritään luomaan kuva siitä, millainen maailma olisi, jos tapahtumat olisivat menneet toisin. Yksi vaihtoehtohistorian teemoista on esimerkiksi natsi-Saksan voitto toisessa maailmansodassa. Suomessa vaihtoehtoisen historian keskeisin aihe on ollut Suomen miehittäminen ja liittäminen Neuvostoliittoon.


title: Man on the Moon (kappale)

text: Man on the Moon on rock-yhtye R.E.M:n kappale ja single albumilta "Automatic for the People". Se sijoittui Isossa-Britanniassa sijalle 18 ja Yhdysvalloissa sijalle 30.


title: Man on the Moon (kappale)

text: Man on the Moon oli Bill Berryn säveltämä, viimeisenä Automatic for the Peoplelle tehty laulu. Se kulki aluksi työnimellä "C to D Slide". Yhtye oli halunnut Stipen kirjoittavan sanat kappaleeseen jo pitkään, mutta sitä ei tapahtunut kuin vasta viime hetkillä. Sanat kirjoitettiin ja kappale äänitettiin äänityssessioiden viimeisinä päivinä.


title: Man on the Moon (kappale)

text: "Man on the Moon" on myös Milos Formanin ohjaama elokuva amerikkalaiskoomikko Andy Kaufmanista. Elokuvan nimi juontuu R.E.M:n kappaleen sanoista.


title: Man on the Moon (kappale)

text: R.E.M. sävelsi myös elokuvan musiikin. "Man on the Moon" on myös elokuvan soundtrack-levyllä.


title: Man on the Moon (kappale)

text: Vuodesta 2004 lähtien R.E.M. on soittanut "Man on the Moonin" viimeisenä kappaleena useimmilla keikoillaan.


title: Daultay Dofine

text: Dayltay Dofine on rodultaan neimoidialainen, ja usean muun rotunsa edustajan tavoin varovainen ja pelkuri. Hän esiintyy vain elokuvassa Pimeä uhka, joka on osa Star Wars -saagaa. Enemmän hän on saanut jalansijaa Expanded Universessa eli EU:ssa.


title: Daultay Dofine

text: Dofine syntyi Cato Neimoidialla pienenä toukkana. Suurissa pesissä hänestä kehittyi pelkuri, joka elää koko ajan vain kuolemaa peläten.


title: Daultay Dofine

text: Hän pääsi Kauppaliiton riveihin (luultavasti Nute Gunrayn ja korkean syntyperänsä avutuksella) ja siellä pienen rahtialuksen johtoon. Valitettavasti parin vuoden jälkeen hänen alukselleen hyökkäsi joukko rikollisia, jotka räjäyttivät aluksen. Dofine kuitenkin pelastui alukselta ja päätyi Kauppaliiton lippulaivaan kapteeniksi. Hän johti alusta eteenpäin sen tuhoutumiseen asti.


title: Daultay Dofine

text: Gunray otti hänet mukaansa erääseen salaiseen rinkiin, jossa mukana oli Darth Sidious, Gunrayn neuvonantaja Rune Haako ja yksi neimoidialainen, jonka nimeä ei paljastettu. Dofine pelkäsi jokaista kokousta, mutta sitä enemmän hän pelkäsi sitä mitä hänelle tehdään jos hän joskus jäisi pois. Yksi neimoidialainen teki kerran niin ja Sidiouksen oppipoika Darth Maul katkaisi hänet kaulasta. Siispä hän jatkoi.


title: Daultay Dofine

text: Eräänä päivänä Gunrayn käskettiin tehdä kauppasaarto Naboolle. Gunray totteli, mutta Dofine alkoi pelätä ja rukoilla yhä enemmän. Kauppasaarron ollessa alussaan kansleri Valorum lähetti kaksi jediä, Obi-Wan Kenobin ja Qui-Gon Jinnin heidän luokseen. Dofine hätäili koko ajan siitä hyvästä ja lateli Sidioukselle syitä lopettaa saarto. Sidious suuttui ja sanoi Gunraylle ettei enää halunnut nähdä Dofinea silmissään. Dofine huokaisi helpotuksesta, muttei vieläkään pitänyt tilanteesta. Kun Naboon taistelu alkoi, Dofine käynnisti taisteludroidit. Naboolentäjien saapuessa paikalle Dofine lähetti kaikki aluksen droidihävittäjät heidän kimppuunsa. Kuitenkin alus tuhoutui yhdeksänvuotiaan Anakin Skywalkerin laskeuduttua vahingossa aluksen hangaariin ja ammuttua protonitorpedot kohteisiin, joista alkoi ketjureaktio, jonka ansiosta Dofine sekä sadat muut neimoidialaiset räjähtivät atomeiksi. Samalla droidit sammuivat, ja naboolaiset voittivat taistelun.


title: Mike Vallely

text: Mike Vallely (s. 29. kesäkuuta 1970 New Jersey, Yhdysvallat) on yhdysvaltalainen ammattilaisrullalautailija. Vallely aloitti skeittauksen viisitoistavuotiaana, ja harrastus piti hänet poissa vaikeuksista tuoden vaihtelua unelmoivaan elämään. Vallely osallistui kotikaupungissaan paikalliseen skeittauskilpailuun voittaen sen. Sponsorit huomasivat hänen persoonallisen tyylinsä, ja vuonna 1986 hän aloitti uransa ammattilaisena. Nykyään Vallely kiertää Pohjois-Amerikkaa jopa 100–180 päivää vuodessa. Hän myös laulaa "Revolution Mother" -punkyhtyeessä. Vallely on esiintynyt komediasarjassa Viva la Bam, ja hän on myös mukana Tony Hawk -sarjan tietokone- ja konsolipeleissä.


title: Multisilta

text: Multisilta on Tampereen eteläinen lähiö noin kahdeksan kilometrin päässä kaupungin keskustasta. Multisiltaa rakennettiin 1960-luvun lopusta 1990-luvulle asti. Kaupunginosan väkiluku on noin 3 000. Sen keskustassa sijaitsee pubi, elintarvikeliike, seurakuntatalo sekä kebab-pizzeria-grilli. Asuntoalueen pohjoispuolella on vesitorni.


title: Multisilta

text: Kaupunginosa on saanut nimensä Multiojan aikanaan ylittäneen puusillan mukaan. Multioja laskee Sääksjärvestä Pyhäjärven suuntaan. Multisillan seutu kuului aikoinaan Hatanpään kartanon maihin, jotka Tampereen kaupunki osti vuonna 1913. Naapurikaupunginosan Peltolammin tavoin Multisilta kaavoitettiin alun perin omakotialueeksi ja ensimmäinen asemakaava vahvistettiin vuonna 1950, mutta laajamittainen rakentaminen ei syystä tai toisesta alkanut. Alueelle vahvistettiin uusi kerrostalokaava vuonna 1968.


title: Multisilta

text: Multisilta rajoittuu pohjoisessa Peltolammin kaupunginosaan. Etelässä vastaan tulee Lempäälän raja ja lännessä Pirkkalan raja. Idässä kaupunginosa rajoittuu Vuoreksentien päätyyn ja moottoritiehen.


title: Multisilta

text: Multisiltaa teki 1990- ja 2000-luvuilla tunnetuksi suklaanvalmistaja Dammenberg, joka ei kuitenkaan enää toimi kaupunginosassa. Multisillassa on koulu ja päiväkoti sekä kosolti ulkoiluympäristöä. Lähellä ovat muun muassa Sääksjärvi ja ”kaatopaikantien” lähistön pienet metsälammet ja -järvet. Peltolammin ja Multisillan kaupunginosien välisen Peltolammin järven ympäri kulkee valaistu noin 2,5 kilometrin pituinen pururata, jolle tehdään talvisin hiihtolatu.


title: Multisilta

text: Multisiltaan pääsee TKL:n busseilla 26, 35 ja 50. Kaupunginosaa sivuavalla Riihimäki–Tampere-radalla sijaitsi vuosina 1932–1988 Multisillan seisake.


title: Multisilta

text: Multisillan läheisyyteen rakennetaan Tampereen ja Lempäälän yhteistä Vuoreksen asuinaluetta.


title: Yksikkö 731

text: Yksikkö 731 oli keisarillisen Japanin armeijan alaisuudessa toiminut lääketieteellinen tutkimusryhmä, joka suoritti biologisten ja kemiallisten aseiden kokeiluun ja kehittämiseen liittyviä ihmiskokeita. Arvioiden mukaan jopa 200 000 ihmistä menetti henkensä jouduttuaan Yksikkö 731:n kokeiden uhreiksi vuosien 1935–1945 välisenä aikana. Nykyisin Yksikkö 731:n julmuudet käsitetään sotarikoksiksi.


title: Yksikkö 731

text: Yksikkö 731 perustettiin vuonna 1935 Harbinissa, joka oli silloin osa japanilaisten hallinnoimaa Mantšukuoa. Yksikköä johti kenraaliluutnantti Shirō Ishii, joka biologiseen sodankäyntiin erikoistuneena mikrobiologina oli kiinnostunut erilaisten sairauksien vaikutuksista ihmiskehossa. Yksikkö 731 oli itse asiassa ainoastaan vain yksi keisarillisen Japanin armeijan lukuisista tutkimusryhmistä; muita olivat muiden muassa Yksikkö 1644 Nanjingissa, Yksikkö 1855 Pekingissä sekä Yksikkö 9420 Singaporessa.


title: Yksikkö 731

text: Yksikkö 731:n päämaja koostui 150 rakennuksen muodostamasta suuresta rakennuskompleksista. Jo miltei heti perustamisensa jälkeen Yksikkö 731 aloitti ihmiskokeisiin tähtäävän erikoisoperaation, joka sai koodinimen ”Maruta”. Nimi oli japania ja merkitsi tukkia, koska japanilaisten viranomaisten antaman peitetarinan mukaan Yksikkö 731:n päämaja olisi ollut puunhakkaamo. Toisen Kiinan–Japanin sodan aikoihin Yksikkö 731 esiintyi vedenpuhdistusyksikkönä, vaikka todellisuudessa jo silloin sen suorittamiin kokeisiin oli kuollut kymmeniätuhansia kiinalaisia siviilejä.


title: Yksikkö 731

text: Yksikkö 731 muistetaan lukuisista ihmiskokeistaan. Biologisten aseiden kehittämistä varten suoritetuista kokeista kenties tunnetuin oli isorokon ja koleran kaltaisten vaarallisten sairauksien ruiskuttaminen ihmisiin rokotuspiikkien kautta. Ihmiskehoa tutkivissa kokeissa eläviltä uhreilta saatettiin amputoida raajoja, poistaa sisäelimiä tai ruiskuttaa verenkiertoon merivettä ja eläinten verta. Puudutusta ei käytetty sillä tämän uskottiin johtavan epätarkkoihin tutkimustuloksiin. Uhreja käytettiin myös erilaisten aseiden, kuten käsikranaattien, liekinheitinten ja taistelukaasujen elävinä maalitauluina. Ihmisiä saatettiin myös sulkea painekammioihin tai palelluttaa kuoliaaksi. Yksikkö 731 myös tappoi kokonaisten kiinalaiskylien väestöjä levittämällä vaarallisia sairauksia ympäristöön lentokoneiden avulla. Kokeiden uhrit olivat useimmiten kiinalaisia siviilihenkilöitä, joita japanilaiset olivat vanginneet ja kuljettaneet Yksikkö 731:n tutkimuslaitoksiin. Kokeissa kuolleiden joukkoon kuului kaikenikäisiä miehiä ja naisia.


title: Yksikkö 731

text: Toisen maailmansodan aikoihin Yksikkö 731 suoritti ihmiskokeita myös sotavangeiksi joutuneilla liittoutuneiden sotilailla. Vuoden 1945 alussa Japani kuitenkin ymmärsi häviävänsä sodan ja lakkautti Yksikkö 731:n. Japanilaiset halusivat estää liittoutuneita saamasta selville yksikön suorittamia julmuuksia, joten ruumiit hävitettiin krematorioissa, kokeiden uhreiksi joutuneet elossa olevat vangit teloitettiin ja tutkimuslaitokset poltettiin maan tasalle. Ruttobasilleja kantaneet koe-eläimet päästettiin vapaaksi ympäröivälle maaseudulle ja bakteerisäiliöt laskettiin vesistöihin.


title: Yksikkö 731

text: Vasta vuonna 1957 neuvostoliittolaiset pitivät Habarovskin sotarikosoikeudenkäynnin, jossa kuitenkin tuomittiin vain muutamia Yksikkö 731:n jäseniä. Yksikköä johtanut Shirō Ishii kuoli kurkkusyöpään Yhdysvalloissa vuonna 1959 joutumatta koskaan syytteeseen, koska jo vuonna 1946 yhdysvaltalaiset olivat luvanneet antaa hänelle koskemattomuuden sotarikosoikeudenkäynneiltä, mikäli hän luovuttaisi heille tietoja Yksikkö 731:n ihmiskokeista. Japani tunnusti Yksikkö 731:n olemassaolon vasta elokuussa 2002.


title: Kaufmann

text: Kaufmann-, von Kaufmann-, Kaufman-, Kauffmann-, Kauffman- ja Kofman-nimisiä henkilöitä:


title: Lumilautailu talviolympialaisissa 2006

text: XX talviolympialaisissa Torinossa järjestettiin lumilautailussa kuusi kilpailutapahtumaa. Uutena lajina mukana oli lumilautakrossi. Lumilautakilpailut käytiin Bardonecchiassa.


title: Lumilautailu talviolympialaisissa 2006

text: Suomen lumilautailu 2006 olympialaisissa.


title: Lumilautailu talviolympialaisissa 2006

text: 12. helmikuuta


title: Lumilautailu talviolympialaisissa 2006

text:
16. helmikuuta
Lumilautakrossi on ensimmäistä kertaa olympialaisten ohjelmistossa, joten Seth Wescottista tuli olympiahistorian ensimmäinen lumilautakrossin kultamitalisti.


title: Lumilautailu talviolympialaisissa 2006

text: 22. helmikuuta


title: Lumilautailu talviolympialaisissa 2006

text: 13. helmikuuta


title: Lumilautailu talviolympialaisissa 2006

text:
17. helmikuuta
Lumilautakrossin finaali sai dramaattisen ratkaisun, kun selvässä johdossa ollut Yhdysvaltain Jacobellis kaatui loppusuoralla ja Sveitsin Frieden ehti ensimmäisenä maaliviivan yli.


title: Lumilautailu talviolympialaisissa 2006

text: 23. helmikuuta


title: Markku Koski (lumilautailija)

text: Markku Koski (s. 15. lokakuuta 1981 Sievi) on suomalainen uransa lopettanut lumilautailija. Torinon talviolympialaisissa 2006 hän saavutti pronssia lumikourussa (half-pipe) ja oli mukana samassa lajissa myös Vancouverin talviolympialaisissa 2010 (kuudes) ja Salt Lake Cityn talviolympialaisissa 2002 (kahdeksas).


title: Markku Koski (lumilautailija)

text: Koski voitti big airin maailmanmestaruuden Etelä-Korean Gangwonissa 2009. Lumikourun MM-kilpailussa hän on sijoittunut kuudenneksi 2009 (Gangwong, Etelä-Korea) ja yhdeksänneksi 2007 (Arosa, Sveitsi).


title: Markku Koski (lumilautailija)

text: Koski aloitti lumilautailun Sievin Louekalliolla 1990-luvun alussa ja kilpailemisen Suomicupissa vuonna 1993. Hän on voittanut kaksi kertaa junioreiden maailmanmestaruuden lumikourussa, ensimmäisen Rukalla 1997 ja toisen Grindelwaldissa Sveitsissä 1998. Vuonna 1999 hän sijoittui kolmanneksi Yhdysvaltain Telluridessa (CO).


title: Markku Koski (lumilautailija)

text: Koski on tehnyt myös lumilautailuhistoriaa tekemällä ensimmäisenä 1440 asteen pyörähdyksen kilpailutilanteessa (US Open 2002). Hän sijoittui toiseksi (2.) tuossa kilpailussa. Eräs toinen merkittävä saavutus hänen urallaan on X-Games pronssi 2003 (Aspen, CO). Lisäksi hän on voittanut useita kutsukilpailuja TTR-kiertueella ja FIS:n maailmancupissa.


title: Markku Koski (lumilautailija)

text: Koski ei ole virallisesti ilmoittanut uransa päätöksestä mutta toistaiseksi hänen viimeinen kisansa on TTR-kiertueelta vuodelta 2014.


title: Markku Koski (lumilautailija)

text: Koski valittiin vuoden 2006 suomalaiseksi lumilautailijaksi.


title: Markku Koski

text: Markku Koski voi tarkoittaa seuraavia henkilöitä:


title: Taitoluistelu talviolympialaisissa 2006

text: Vuoden 2006 talviolympialaisissa Torinossa järjestettiin totuttuun tapaan neljä kilpailutapahtumaa taitoluistelussa. Kilpailut käytiin Palavelassa.


title: Taitoluistelu talviolympialaisissa 2006

text: Suomalaissijoituksista, katso Suomi 2006 talviolympialaisissa.


title: Taitoluistelu talviolympialaisissa 2006

text: Miehet kilpailevat kahdessa eri osassa. Lyhytohjelman saavat esittää kaikki 30 luistelijaa, mutta heistä vain 24 parasta pääsevät esittämään vapaaohjelmansa.


title: Taitoluistelu talviolympialaisissa 2006

text: Lyhytohjelma luisteltiin 14. helmikuuta ja vapaaohjelma 16. helmikuuta.


title: Taitoluistelu talviolympialaisissa 2006

text: Naisten kilpailussa on samat säännöt kuin miesten, mutta vapaaohjelma kestää vain 4 minuuttia. Lyhytohjelma on 21. helmikuuta ja vapaaohjelma 23. päivä.


title: Taitoluistelu talviolympialaisissa 2006

text: Olympialaisissa kilpailee 20 paria kahdessa eri osassa: Lyhytohjelma luistellaan ensin. Sen tulee sisältää kahdeksan vaadittua elementtiä ja se saa kestää 2 minuuttia 50 sekuntia. Kaikki parit pääsevät vapaaohjelmaan, jossa tärkeimmässä osassa on kekseliäisyys, koreografia ja hyvin suunniteltu ja tasapainoinen ohjelma. Vapaaohjelma saa kestää 4 minuuttia ja 30 sekuntia.


title: Taitoluistelu talviolympialaisissa 2006

text: Lyhytohjelma luisteltiin 11. helmikuuta ja vapaaohjelma luisteltiin 13. helmikuuta.


title: Taitoluistelu talviolympialaisissa 2006

text: Jäätanssissa kilpaillaan kolmessa eri osassa. Ensimmäinen pakollinen tanssi on 17. helmikuuta ja kaikki kaksikymmentäneljä paria esittävät saman tanssin. Pakollisen tanssin pisteet ovat 20 prosenttia lopullisista pisteistä. Rytmitanssi esitetään 19. helmikuuta ja vapaatanssi 20. helmikuuta. Rytmitanssi saa kestää 4 minuuttia.


title: Alppihiihto talviolympialaisissa 2006

text: XX talviolympialaisissa käytiin 10 alppihiihtokilpailua, jotka järjestettiin Sestrieressä.


title: Alppihiihto talviolympialaisissa 2006

text:
25. helmikuuta
27-vuotias Raich voitti jo toisen olympiakultansa viisi päivää suurpujottelukullan jälkeen. Ensimmäisen kierroksen jälkeen Raich johti kisaa vain yhden sadasosan edellä toisena ollutta Kalle Palanderia. Toiseen laskuun tultaessa Itävallalla oli kaksoisjohto kun Palander tuli vuoroon. Ilo meni kuitenkin pilalle Palanderilta jo alussa kun hänen suksi meni nipin napin kepin väärältä puolelta ja tuloksena oli hylkäys. Palander jatkoi kuitenkin maaliin missä hän oli 45 sekunninsadasosaa nopeampi kuin silloin ensimmäisenä ollut Reinfried Herbst. Viimeisenä laskenut Raich oli kuitenkin omaa luokkaansa. Jo ensimmäisellä väliaikapisteellä oli Raich jo viittä vaille kiinni olympiakullassa. Raich ei sortunut virheisiin vaan päinvastoin voitti kilpailun 83 sadasosaa nopeampana kuin Herbst. Itävaltaan tuli tyrmäävä kolmoisvoitto.


title: Alppihiihto talviolympialaisissa 2006

text: 20. helmikuuta


title: Alppihiihto talviolympialaisissa 2006

text:
18. helmikuuta
34-vuotias norjalainen nappasi jo uransa kahdeksannen olympiamitalinsa ja 20. arvokisamitalinsa. Aamodt voitti lajin myös Salt Lake Cityssä 2002 ja Albertvillessä 1992. Hänestä tuli voiton myötä olympiahistorian menestyksekkäin alppihiihtäjä.


title: Alppihiihto talviolympialaisissa 2006

text: Supersuurpujottelu laskettiin vaativalla 2,3 kilometrin mittaisessa "Kandahar Banchette" -rinteessä. Kokonaispudotusta radalla oli 650 metriä. Kilpailu ehdittiin jo kerran aloittaa ja sitä johti Pierre-Emmanuel Dalcin, mutta voimakkaan lumisateen takia kisa peruttiin ja aloitettiin alusta. Närkästynyt Dalcin näytteli keskisormeaan ja sai tempustaan 3 200 euron sakot.


title: Alppihiihto talviolympialaisissa 2006

text:
12. helmikuuta
Kilpailu käytiin Sestrieren "Kandahar Banchetta" -rinteessä, jota yleisesti pidetään vaativana. Deneriaz'n kultamitali oli yksi kisojen suurimmista yllätyksistä. 30 laskijan kuuman ryhmän viimeisenä laskenut ranskalainen oli aikaisemmin urallaan voittanut kolme maailmancupin osakilpailua, mutta viimeisin palkintopallisijoitus oli vuodelta 2004. Hän oli lisäksi juuri toipunut vakavasta polvivammasta.


title: Alppihiihto talviolympialaisissa 2006

text:
14. helmikuuta
Kuten syöksylaskussa myös alppiyhdistetyssä saatiin yllätysvoittaja, joskaan yllätys ei ollut yhtä suuri, kun Yhdysvaltain Ted Ligety voitti uransa ensimmäisen arvokisamitalin ennakkosuosikkien keskeyttäessä. Ivica Kostelićista tuli Kroatian toinen talviolympiamitalisti kautta-aikain. Aikaisemmin mitaleita oli saanut vain Ivican sisko Janica Kostelić. Kisan jälkeen FIS:n puheenjohtaja Gian-Franco Kasper arvosteli kilpailua pujottelijoiden suosimisesta, koska pujottelulaskuja oli kaksi ja syöksyjä vain yksi. Hänen mukaansa säännöt muuttuisivat seuraaviin olympialaisiin.


title: Alppihiihto talviolympialaisissa 2006

text:
22. helmikuuta
Alppiyhdistetyssä pettymyksen kärsinyt ja kauden maailmancupin kilpailuissa heikohkosti menestynyt Ruotsin Pärson johti kilpailua isolla erolla jo ensimmäisen kierroksen jälkeen. Toinen kierros laskettiin sankassa sumussa, mikä ei taannut osallistujille täysin tasapuolisia olosuhteita, mutta voittajasta ei jäänyt epäselvyyttä.


title: Alppihiihto talviolympialaisissa 2006

text:
24. helmikuuta
Kolme laskijaa oli ylitse muiden vaikeissa olosuhteissa sumussa ja räntäsateessa käydyllä toisella kierroksella. Ruotsin Anna Ottosson teki hurjan laskun ja nousi ensimmäisen kierroksen 13:nnelta sijalta pronssille. Tanja Poutiainen teki suomalaista alppihistoriaa nousemalla toisella kierroksella kolmannelta sijalta hopeapallille. Yhdysvaltojen Julia Mancuso oli kuitenkin päivän laskuissa ylivoimainen. Hän oli ensimmäisen kierroksen nopein ja toisella kierroksellakin hävisi vain yhden sekunnin sadasosan Ottossonille.


title: Alppihiihto talviolympialaisissa 2006

text:
20. helmikuuta
Viimeistä kauttaan laskenut 32-vuotias syöksyn voittaja Dorfmeister saavutti kisoista jo toisen kultamitalinsa. Kisa piti alun perin laskea jo sunnuntaina 19. helmikuuta, mutta se jouduttiin siirtämään huonon kelin takia.


title: Alppihiihto talviolympialaisissa 2006

text:
15. helmikuuta
Naisten syöksylaskussa ei nähty suuria yllätyksiä, sillä olympiakultaa voitti kauden maailmancupin syöksymestaruuden jo varmistanut Michaela Dorfmeister. Ensimmäisen olympiakultansa voittanut Dorfmeister oli jo aikaisemmin ilmoittanut lopettavansa kauden päätyttyä, joten hän sai upealle uralleen komean huipennuksen. Olympiakultaa puolustanut, harjoituksissa lievästi loukkaantunut Carole Montillet-Carles oli vasta 28.


title: Alppihiihto talviolympialaisissa 2006

text:
17. helmikuuta
Naisten alppiyhdistetyssä voiton vei Kroatian Janica Kostelić, josta tuli samalla ensimmäinen neljä olympiakultaa alppihiihdosta voittanut nainen voitettuaan vuoden 2002 olympialaisissa kolme kultaa. Hopealle ylsi Itävallan Marlies Schild, joka johti kilpailua vielä pujotteluosuuden jälkeen.


title: Valko-Venäjän presidentinvaali 2006

text: Valko-Venäjän presidentinvaalit 2006 järjestettiin 19. maaliskuuta 6 586 äänestyspaikalla Valko-Venäjällä ja 41 äänestyspaikalla ulkomailla. Vaalissa tuli yli puolen noin 7 000 000 äänestäjästä äänestää, jotta tulos olisi pätevä jo ensimmäisellä kierroksella.


title: Valko-Venäjän presidentinvaali 2006

text: Valko-Venäjän keskusvaalilautakunta ilmoitti vaalitulokseksi 20. maaliskuuta 2006 kello 02:45 Aleksandr Lukašenkon voittaneen ensimmäisen ja ainoaksi jäävän vaalikierroksen saamalla 82,6 %:n kannatuksen.


title: Valko-Venäjän presidentinvaali 2006

text: Euroopan turvallisuus- ja yhteistyöjärjestö ei pidä vaaleja kriteereiden mukaisena. Valtiovallan käyttö laajoihin kiinni ottamisiin osoittivat, että yhdistymis- ja kokoontumis- sekä ilmaisuvapauteen puututtiin tavalla, mikä osoittaa, ettei poliittista kilpailua sallita.


title: Valko-Venäjän presidentinvaali 2006

text: Euroopan turvallisuus- ja yhteistöjärjestön demokraattisten instituutioiden ja ihmisoikeuksien toimisto sekä Euroopan turvallisuus- ja yhteistyöjärjestön parlamenttivaltuuskunta lähetti vaalia tarkkailemaan yli 500 tarkkailijaa 38 maasta.


title: Valko-Venäjän presidentinvaali 2006

text: Parlamenttivaltuuskunnan puheenjohtajan ja lyhytaikaisten vaalitarkkailijoiden erikoiskoordinaattorin, yhdysvaltalainen edustajainhuoneen jäsenen Floridasta, Alcee Hastingsin mukaan "valkovenäläiset ansaitsevat parempaa. Opposition ehdokkaiden rohkeat ponnistelut aidon vaihtoehdon tarjoamiseen presidentiksi turmeltiin valtion viranomaisten toimin." "("The Belarusian people deserve better. The courageous efforts of the opposition candidates to offer voters a genuine choice for president were obstructed by actions by state authorities,")"


title: Valko-Venäjän presidentinvaali 2006

text: Euroopan turvallisuus- ja yhteistyöjärjestön demokraattisten instituutioiden ja ihmisoikeuksien toimiston pitkäaikaisten vaalitarkkailijoiden johtaja, suurlähettiläs Geert-Hinrich Ahrens lisäsi, että "hän ei olisi halunnut mitään muuta kuin voida antaa myönteinen lausunto juuri tarkkaillusta vaalista. Valitettavasti vaalissa esiintyi liian paljon vakavia kansainvälisten vaalinormien loukkaamisia." (""I would have liked nothing more than to be able to make a positive statement about the election we just observed. Unfortunately, there were too many serious violations of international election standards.")


title: Valko-Venäjän presidentinvaali 2006

text: Yhdysvaltain hallitus ei pidä vaaleja kriteereiden mukaisena ja harkitsee viisumikieltoa valkovenäläisille päättäjille Yhdysvaltoihin.


title: Valko-Venäjän presidentinvaali 2006

text: Itsenäisten valtioiden yhteisö lähetti vaaleihin 467 tarkkailijaa vaalien kaiken kaikkiaan 1 235 vaalitarkkailijasta. IVY:n tarkkailijoiden puheenjohtaja Vladimir Rušailon (Владимир Рушайло) "mukaan maaliskuun 19 päivän vaalit järjestettiin maassa voimassa olevan vaalilain mukaisesti. («Выборы 19 марта проведены в соответствии с нормами действующего в стране избирательного законодательства»)."


title: Valko-Venäjän presidentinvaali 2006

text: Hänen mukaansa havaitut puutteet olivat luonteeltaan teknisiä ja koskivat esimerkiksi epämukavia äänestyskoppeja jne.


title: Valko-Venäjän presidentinvaali 2006

text: Hänen mielestään oli hyvä, että yksi paikallisvaalilautakunta järjesti Grodnossa verkkosivuston, millä oli 2 000 kävijää.


title: Valko-Venäjän presidentinvaali 2006

text: Rušailon mukaan oppositio yritti järjestä luvattomia kokouksia ja Valko-Venäjän viranomaiset takavarikoivat yli miljoona kappaletta laittomia vaalimainoksia.


title: Valko-Venäjän presidentinvaali 2006

text: Venäjän ja Valko-Venäjän parlamenttivaltuuskunnan vaalitarkkailijoiden päärkoordinaattorin, Venäjän valtakunnanduuman varapuhemies Sergei Baburinin (Сергей Бабурин) mukaan tasavaltalaispalatsin tiedotuskeskuksessa parikymmentä venäläistä, georgialaista, latvialaista ja unkarilaista ja muunmaalaista suhtautuivat myönteisesti näkemäänsä.


title: Valko-Venäjän presidentinvaali 2006

text: Oxfordin yliopistossa historiaa opettava Mark Elmond Britannian Helsinki-komiteasta totesi, että kun muut valtiot yrittävät vaikuttaa vaalitulokseen, on tulos päinvastainen. Hänen mielestään on valitettavaa, että lännestä tulee vain yhdenlaisia mielipiteitä. Hänen mukaansa hän on vaaleissa osoittaakseen, ettei ryhmillä, missä on oikeusvalvoja ja mitkä arvostelevat Valko-Venäjää, ole oikeutta monopoliin. («Когда другие государства пытаются влиять на результаты выборов — это, как правило, дает обратный результат, — сказал Элмонд, который преподает историю в Оксфорде. — Мне очень жаль, что с Запада до вас доходит только одна точка зрения. Я здесь, чтобы показать, что у тех групп наших правозащитников, которые критикуют Беларусь, нет права на монополию».)


title: Valko-Venäjän presidentinvaali 2006

text: Ehdokkaina vaaleissa olivat istuva presidentti Aleksandr Lukašenko, liberaalidemokraattisen puolueen Sergei Gaidukevitš, sosiaalidemokraattisen puolueen, Valko-Venäjän valtionyliopiston entinen rehtori Aljaksandar Kazulin ja oppositiokoalition Aljaksandr Milinkevitš.


title: Valko-Venäjän presidentinvaali 2006

text: Oppositio epäili vaalivilppiä jo ennen vaalin alkua. Vaaliin osallistui runsaasti kansainvälisiä tarkkailijoita. ETYJin mukaan vaalikampanjan aikana käytettiin valtion valtaa vaalikampanjan tukena ja suoritettiin laajoja kiinniottoja. Valko-Venäjällä pelättiin muiden Euroopan entisten neuvostotasavaltojen kaltaista vallankumousta, joka syrjäyttäisi entisen johdon ja varauduttiin tarkasti sen varalta. Lukašenka varoitti ennen vaalin alkua "katkaisevansa niskan kuin ankanpojilta" vallankumousyrittäjiltä.


title: Valko-Venäjän presidentinvaali 2006

text: Opposition ehdokas on lausunut presidentti Aleksandr Lukašenkon voittavan maanvyörymävoitolla, noin 70%:lla vaalin, mutta että puolet valkovenäläisistä nauraa vaalitulokselle. Opposition mukaan ilman mahdollista vaaliväärennöstä presidentti voittaisi vähemmällä kuin 50%:lla, jolloin vaalissa jouduttaisiin järjestämään toinen kierros.


title: Valko-Venäjän presidentinvaali 2006

text: Aljaksandr Milinkevitš väitti vaalipäivän iltana Minskissä Oktjabrskaja -aukiolla, että vaalitulos ei ole oikea ja että istuvan presidentin kannatus olisi vain noin 45 % Valko-Venäjällä ja Minskssa 30 %.


title: Valko-Venäjän presidentinvaali 2006

text: Milinkevitš pyrkii osoittamaan vaalituloksen vääräksi ja mitätöimään sen. Mielenosoituksessa Minskissä oli eri lähteiden mukaan kymmenisen tuhatta tai muutamia kymmeniä tuhansia osallistujia. Vaatimukset vaihtelivat presidentinvaalin ensimmäisen kierroksen uusimisesta, tai vähimmällään presidentinvaalin toisen kierroksen järjestämiseen eniten ääniä saaneiden ehdokkaiden kesken.


title: Valko-Venäjän presidentinvaali 2006

text: Uusi mielenosoitus oli tarkoitus järjestää seuraavana päivänä. Mielenosoitukseen liittyen Milinkevitš totesi, että "Miliisit ovat jo puolellamme. He ovat rehellisiä ihmisiä eivätkä enää toteuta laittomia määräyksiä."


title: Valko-Venäjän presidentinvaali 2006

text: Lukašenkolla on tosin vahvasti armeijan tuki puolellaan, ainakin ennakkoäänien mukaan hän oli saanut ainakin armeijan tukikohdista ja sairaaloiden äänistä 98,4%. Lukašenko julisti vallankumouksen epäonnistuneeksi ja vaalin näyttäneen "kuka on pomo" Valko-Venäjällä. Hänen mukaansa Ukrainan parlamenttivaalit näyttävät lopullisesti (liberaalien) vallankumousten kannatuksen.


title: Valko-Venäjän presidentinvaali 2006

text: Maanantaina Minskin keskustaan kerrottiin kerääntyneen 4 000-7 000 ihmisen joukon huutamaan iskulauseita. BBC:n kirjeenvaihtajan mukaan maassa ei näy merkkejä Ukrainan kaltaisista tapahtumista.


title: Valko-Venäjän presidentinvaali 2006

text: Yhdysvaltain ulkoministeriö kieltäytyi hyväksymästä tulosta ja sanoi tukevansa saatimuksia uudesta kierroksesta. Yhdysvallat on aiemmin kutsunut Valko-Venäjää "tyranniaksi" ja käyttänyt miljoonia maan "demokratian tukemiseen." Jossain valkovenäläisissä ulkomaiden puuttuminen asioihin on herättänyt myös vastareaktioita.


title: Valko-Venäjän presidentinvaali 2006

text: Euroopan unioni valitti vaalin "pelottelun ilmapiiristä" ja tuomitsi odotetusti tuloksen. ETYJ sanoi, etteivät Valko-Venäjän vaalit olleet vapaat tai rehelliset. Vaalitarkkailijoiden mukaan opposition tukijoita vangittiin, ja kokoontumis- ja ilmaisunvapautta rajoitettiin.


title: Valko-Venäjän presidentinvaali 2006

text: Saksan liittokansleri Angela Merkel ilmoitti Saksan jatkavan Valko-Venäjän opposition tukemista. Euroopan komissio on julkisti 26. helmikuuta kaksivuotisen, EU-rahoitteisen radioaseman, joka lähettää tunnin mittaisen ohjelman maahan joka aamu. Myös Puola on perustanut oman Valko-Venäjälle suunnatun radioasemansa.


title: Valko-Venäjän presidentinvaali 2006

text: IVY-maat ja Venäjä kehottivat kunnioittamaan vaalin tulosta.


title: Valko-Venäjän presidentinvaali 2006

text: Lännessä Lukašenko on kuvattu epäsuosittuna diktaattorina.


title: Valko-Venäjän presidentinvaali 2006

text: Kuitenkin tammikuussa järjestetyssä vilnalaisen Gallup/Baltic Surveysin gallupissa Lukašenkoa kannatti 55% valkovenäläisistä, joten hän voittaisi myös rehelliset ja vapaat vaalit.


title: Valko-Venäjän presidentinvaali 2006

text: Lukašenkon kannatuksen syynä on etenkin hänen edustamansa turvallisuus ja jatkuvuus. Virallisesti maan talous on ollut tasaisessa kasvussa viimeiset neljä vuotta ja työttömyys on 1,5%, kun taas esimerkiksi talousuudistuksien tielle lähteneessä Puolassa se on 20%. Valko-Venäjän keskipalkka on $205 kuussa, mutta myös hinnat ovat säännellyt ja alhaiset. Kahden slovakialaisen järjestön tekemän kyselyn mukaan 24% valkovenäläisistä pitää taloustilannettaan hyvänä tai erinomaisena, 59% kohtalaisena ja 13% huonona.


title: Valko-Venäjän presidentinvaali 2006

text: Myös BBC:n Minskin kirjeenvaihtaja Emma Simpsonin mukaan Lukašenkolla on autoritaarisuudestaan huolimatta aitoa kannatusta.


title: Valko-Venäjän presidentinvaali 2006

text: Ovensuukyselyjä järjestävä EcooM on vaalipäivänä rekisteröinyt jopa 80%:n kannatuksen presidentti Lukašenkolle.


title: Valko-Venäjän presidentinvaali 2006

text: Valtion TV-kanavat uutisoivat kaksi tuntia ennen äänestyksen päättymistä Lukašenkon voittaneen 82% äänistä ja 80% äänestysaktiivisuudella. Parhaiten menestyneen oppositioehdokkaan Milinkevitšin ilmoitettiin saaneen 5% äänistä.


title: Valko-Venäjän presidentinvaali 2006

text: Belorusskoje telerafnoje agentsvo


title: Valko-Venäjän presidentinvaali 2006

text: Sovjetskaja Belorussija


title: Valko-Venäjän presidentinvaali 2006

text: Valko-Venäjän keskusvaalilautakunta


title: Valko-Venäjän presidentinvaali 2006

text: "Määräajoin vaalilautakuntien aluevaalilautakunnille ilmoittamasta äänestysprosentista, minkä aluevaalilautakunnat ilmoittavat keskusvaalilautakunnalle voidaan laskea keskimääräinen äänestysnopeus. Suurista poikkeamista, äänimäärän lisäyksistä, erityisesti vaalitoimituksen lopulla saattaa aiheutua vaalivilppiepäilyksiä. Vaalitarkkailussa ääntenkertymää ja siitä laskettua nopeutta tarkkailee analyysiryhmä. Ensimmäisen kahden tunnin suureen kertymään vaikuttaa pitkä ennakkoäänestys."


title: Valko-Venäjän presidentinvaali 2006

text: Presidentti Aleksandr Lukašenko ei hyväksy vierasta vaikutusta eikä vallankaappausta Valko-Venäjällä. Valko-Venäjän matkapuhelinyhtiö lähetti matkapuhelimiin viestin, minkä mukaan Oktjabrskaja-aukiolla provokaattorit suunnittelevat vaalipäivän illaksi verilöylyä ja että pitäisi varoa henkeään ja terveyttään. Teleyhtiö ei kommentoinut tarkemmin lähettämänsä viestin sisältöä. Opposition edustajat puolestaan lupaavat rauhallisia mielenosoituksia.


title: Valko-Venäjän presidentinvaali 2006

text: Myös opposition edustajat alkoivat käyttää matkapuhelimia kehottaen tekstiviestillä mielenosoitukseen.


title: Valko-Venäjän presidentinvaali 2006

text: Valko-Venäjän turvallisuuspoliisin, KGB:n, päällikön Stepan Suhorenkon mukaan on paljastunut salajuoni. Hänen mukaansa Partnerstvo-niminen hallituksesta riippumaton ja rekisteröimätön yhdistys järjestäisi vääriä ovensuukyselyitä, minkä jälkeen järjestettäisiin pääkaupungissa mielenosoituksia ja otettaisiin lopulta hallintorakennukset haltuun.


title: Valko-Venäjän presidentinvaali 2006

text: Myös rautatiet suljettaisiin kuljetusten estämiseksi. Operaatioon osallistuisi valkovenäläisten lisäksi myös militantteja Georgiasta, Ukrainasta sekä entisestä Jugoslaviasta. Partnerstvo (Партнерство)-järjestöltä tavattiin kirjallisuutta, sata matkapuhelinta liettualaisilla SIM-korteilla, tietokoneita sekä kaasupistooli. Tietokoneissa olleet tiedot Partnershipin johtajista olivat salatut. Valko-Venäjän turvallisuuspalvelu otti kiinni Yhdistyneen kansalaispuolueen Anatoli Lebedkon (Анатолий Лебедько), joka on myös yhden oppositioehdokkaan vaalikampanjaryhmän esikunnan jäsen vähäisestä hulinanismista. Hänen lisäkseen Valko-Venäjän turvallisuuspalvelun mukaan hankkeessa on mukana joitain kymmeniä muita valkovenäläisiä henkilöitä. Heidän sukunimiään ei Lebedko maininnut.


title: Valko-Venäjän presidentinvaali 2006

text: Suhorenkon mukaan American National Democratic Institute on rahoittanut Partnerstvon toimintaa 2006 12 000 000 dollarilla, minkä on järjestänyt yhdysvaltalainen David Hamilton.


title: Valko-Venäjän presidentinvaali 2006

text: Sen sijaan hän mainitsi muutamia Georgia kansalaisia, kuten Georgian parlamentin puolustus- ja turvallisuusvaliokunnan puheenjohtajan, Georgi Torgomadzen (Георгий Торгомадзе), joka oli useaan kertaan tavannut Valko-Venäjän opposition edustajia. Turvallisuuspalvelun johtaja oli varma siitä, että georgialaiset olisivat olleet valmiita järjestämään vaalipäivänä joitain räjähdyksiä horjuttaakseen tilannetta Valko-Venäjällä.


title: Valko-Venäjän presidentinvaali 2006

text: Ukrainan opposition yhteydet oli Valko-Venäjän turvallisuuspalvelun mukaan järjestetty Georgian, Liettuan ja Ukrainan lähetystöjen kautta. Näissä suurlähetystöissä yhteyttä pitivät käymällä Anatoli Lebedko ja entinen Valko-Venäjän parlamentin alahuoneen, edustajanhuoneen, puhemies Valeri Frolov (Валерий Фролов).


title: Valko-Venäjän presidentinvaali 2006

text: Asian havainnollistamiseksi Valko-Venäjän turvallisuuspalvelu esitti sanomalehtimiehille kuvia videolta nuoresta turvallisuuspalvelun kiinni ottamasta valkovenäläisestä, joka valmistautui Kmarain (Кмар) leirillä suorittamaan kokeen georgialaiselle turvallisuuspalvelun everstille ja yhdysvaltalaiselle opetusupseerille. Hänen mukaansa hänen piti odottaa merkkiä koordinaattorilta ja sen jälkeen tehdä tottumuksesta harjoiteltu tasavallan tilanteen horjuttamiseksi.


title: Valko-Venäjän presidentinvaali 2006

text: Myös jotkut rekisteröimättömien Partnerstvo (Партнерство) ja Zubr (Зубр) -liikkeiden aktivistit antoivat näyttöä asiasta. Valko-Venäjän KGB aloitti rikostutkimukset epäillen asianomaisia terrorismin valmistelemisesta.


title: Valko-Venäjän presidentinvaali 2006

text:
Reservin kenraalimajuri Vladimir Vorobjov (Владимир Воробьев) piti Valko-Venäjän radion ensimmäisellä kanavalla puheen, minkä mukaan läntiset tiedustelupalvelut käyttävät hallituksesta riippumattomia liikkeitä välineinään vaikuttaakseen slaavivaltioiden kansalaisiin ja estääkseen entisiä neuvostotasavaltoja palaamasta keskenään yhteistyöhön.
Hänen mukaansa vain asiantilan objektiivinen ymmärtäminen ja tulevaisuudessa IVY-maiden, ensisijaisesti Ukrainan, Valko-Venäjän, Venäjän, integraatio voi vastustaa Lännen aggressiivista politiikkaa ja säilyttää valtiollisen suvereniteetin.


title: Valko-Venäjän presidentinvaali 2006

text: Venäjän valtakunnanduuman puhemies Boris Gryzlov (Борис Грызлов) totesi 3. maaliskuuta nähneensä asiakirjoja, mitkä todistavat opposition tehneen jo valmiiksi vaalipöytäkirjoja, mitkä osoittavat opposition ehdokkaan saaneen 53,7% äänistä ja Lukasenkon 41,3% äänistä sekä toisen opposition ehdokkaan 5 %.


title: Valko-Venäjän presidentinvaali 2006

text: Presidentti Aleksandr Lukašenkon mukaan Georgiassa, Ukrainassa ja Venäjällä on henkilöitä, jotka haluavat tulla saattamaan tasavaltaa "järjestykseen". "He voivat kyllä tulla, mutta miten he pääsevät täältä pois. Emme salli kenenkään horjuttavan tilannetta", ilmoitti valtionpäämies.


title: Valko-Venäjän presidentinvaali 2006

text: Venäjältä ovat Valko-Venäjällä näyttävästi vierailleet mm. Venäjän pääministeri Mihail Fradkov ja Moskovan pormestari Juri Lužkov. Lužkov vieraili myös Ukrainan presidentinvaalin 2004 toisen kierroksen uusinnan edellä Itä-Ukrainassa osoittamassa sympatiaansa Alueiden puolueelle sen jälkeen, kun Putin lakkasi näkyvästi tukemasta Viktor Janukovytšia.


title: Valko-Venäjän presidentinvaali 2006

text: Presidentti Lukašenko on järjestänyt myös tarkka-ampujista koostuvan Almaz-erityisyksikön pääkaupunki Minskissä hälytystilaan opposition varalta.


title: Valko-Venäjän presidentinvaali 2006

text: Opposition mukaan myös Vitebskin laskuvarjodivisioonan joukkoja on siirretty kasarmeilta lähemmäs pääkaupunkia. Valko-Venäjän turvallisuuspalvelun, KGB:n, johtaja Stepan Suhorenko puolestaan on muistuttanut julkisesti, että mikäli mielenosoituksista tulee väkivaltaisia, voidaan mielenosoittajia syyttää kuolemanrangaistuksen uhalla terrorismista.


title: Valko-Venäjän presidentinvaali 2006

text: Valko-Venäjä on estänyt useiden vaalitarkkailijoiden pääsyn maahan sekä ottanut kiinni maahan jo saapuneita vaalitarkkailijoita.


title: Valko-Venäjän presidentinvaali 2006

text:
Euroopan turvallisuus- ja yhteistyöjärjestön puitteissa Valko-Venäjälle matkustaneet yhdeksän georgialaista kansanedustajaa on otettu kiinni ja käännytetty.
ETYJ julkaiseen lausuntonsa Valko-Venäjän presidentinvaalista maanantaina 20. maaliskuuta.


title: Valko-Venäjän presidentinvaali 2006

text: Valko-Venäjän viranomaiset estivät joko kieltämällä viisumin tai maahantulon yhdeksältä ETYJ:n demokraattisten instituutioiden ja ihmisoikeuksien toimiston vaalitarkkailijalta sekä 19 ETYJ:n parlamenttivaltuuskunnan vaalitarkkailijalta.


title: Valko-Venäjän presidentinvaali 2006

text: ETYJ:n tarkkailijoiden asemaa on luonnehdittu kohteliaaksi. Valko-Venäjän viranomaiset ovat kuitenkin todenneet, että tarkkailijoilta vaaditaan vain englannin kielen taitoa, mutta ei valkovenäjän tai venäjän ja heillä on usein heikko käsitys Valko-Venäjän poliittisesta kulttuurista.


title: Valko-Venäjän presidentinvaali 2006

text: Peter Curleyn mukaan paikalliset vaalitarkkailijat ovat hyödyksi, koska he voivat olla läsnä tunteja yhdellä äänestyspaikalla, kun taas ETYJ:n kiertävät vaalitarkkailijat ehtivät olemaan yhdellä vaalipaikalla 20 minuutista puoleen tuntiin.


title: Valko-Venäjän presidentinvaali 2006

text: Vaalitarkkailijana toimineen kansanedustaja Saara Karhun mukaan vaalit menivät rauhallisesti ja vastaanotto vaalilautakunnissa oli ystävällistä.


title: Valko-Venäjän presidentinvaali 2006

text: Euroopan union parlamentin tarkkailijoita on otettu kiinni. Euroopan unionin parlamentin puhemies Josep Borrell vaatii myös valkovenäläisten oppositiopuolueiden edustajien vapauttamista.


title: Valko-Venäjän presidentinvaali 2006

text: Itsenäisten valtioiden yhteisön vaalitarkkailijoiden johtaja Ivan Makušok epäilee Venäjän oikeistolaisten vähämerkityksisten puolueiden suorittaman vaalitarkkailun pätevyyttä tarkoittaen Oikeistovoimien liiton Nikita Belyj:n suorittamaa vaalitarkkailua todeten näiden tulleen vasta vaalipäivänä tarkkailemaan.


title: Valko-Venäjän presidentinvaali 2006

text: Kaksi puolalaista sanomalehtimiestä käännyttettiin.


title: Valko-Venäjän presidentinvaali 2006

text: Useita opposition ehdokkaiden kannattajia ja avustajia on pidätetty. Lisäksi turvallisuuspalvelu KGB on varoittanut, että vaalipäivänä mieltään osoittavat ihmiset voivat joutua syytteeseen terrorismista.


title: Valko-Venäjän presidentinvaali 2006

text: Valko-Venäjän keskusvaalilautakunta aloittaa työnsä tasavaltalaispalatsissa 19. maaliskuuta kello 10. Keskusvaalilautakunnan puheenjohtajaa Lidija Jermošinan mukaan sanomalehtimiehille perustetaan tiedotuskeskus, mistä he voivat seurata vaalien edistymistä.


title: Valko-Venäjän presidentinvaali 2006

text: Tiedot eri aluevaalilautakunnilta välitetään keskukseen puhelimella, telekopiona, sähköpostina tai hallituksen käyttämin yhteyksin. Keskukseen perustetaan kulkulupajärjestelmä. Oikeus keskuksen käyttöön on kansainvälisillä vaalitarkkailijoilla ja joukkotiedotusvälineiden edustajilla, joilla on akkreditointi Valko-Venäjän kansainväliseen lehdistökeskukseen.


title: Valko-Venäjän presidentinvaali 2006

text: Keskusvaalilautakunnan sihteeri Nikolai Lozovik (Николай Лозовик) piti opposition kehotuksia mielenosoitukseen moraalittomina.


title: Valko-Venäjän presidentinvaali 2006

text:
Oppositio jatkaa mielenosoitusten järjestämisiä kuukausittain 16. päivinä.
Valko-Venäjän lain mukaan ehdokkailla on oikeus saada vähintään säädetty määrä julkisuutta määritellyissä tiedotusvälineissä.


title: Valko-Venäjän presidentinvaali 2006

text: Sanomalehtiin saa julkaistuksi viiden konekirjoitussivun mittaisen vaaliohjelman, mitkä julkaistaan sanomalehdissä siinä järjestyksessä kuin toimitus on ne vastaanottanut. Viideksi konekirjoitussivuksi katsotaan 10 000 tietokoneen näppäimistöltä annettua kirjoitusmerkkiä mukaan lukien välilyönnit. Ohjelma pitää esittää toimituksille viimeistään 26. helmikuuta 2006.Jokaisella ehdokkaalla on oikeus kahteen enintään puolen tunnin mittaiseen esiintymiseen Valko-Venäjän radion ensimmäisellä valtakunnallisella televisiokanavalla ja ensimmäisellä valtakunnallisella radiokanavalla. Ohjelma-ajan saa käyttää joko ehdokas itse tai hänen uskottu miehensä.


title: Valko-Venäjän presidentinvaali 2006

text: Puolen tunnin radiolähetykset tapahtuvat kello 8 ja kello 9 välillä ja puolen tunnin televisiolähetykset kello 18 ja kello 19 välillä. Käyttämätöntä lähetysaikaa ei korvata täysin eikä osittain.


title: Vodkaa, komisario Palmu

text: Vodkaa, komisario Palmu on vuonna 1969 ensi-iltansa saanut Komisario Palmu -elokuvasarjan neljäs ja viimeinen osa ja ainoa värillinen. Sen on ohjannut Matti Kassila ja käsikirjoittaneet Kassila ja Georg Korkman. Palmun roolissa on edellisten elokuvien tapaan Joel Rinne.


title: Vodkaa, komisario Palmu

text: Edellisistä Komisario Palmu -elokuvista poiketen hahmon luoja Mika Waltari ei enää osallistunut elokuvan käsikirjoitukseen, vaan hän antoi vain luvan käyttää henkilöhahmojaan. Elokuva poikkeaa aiemmista Komisario Palmu -elokuvista siinä, ettei se ole niin selvästi poliisielokuva ja että se puuttuu selkeästi ajankohtaisiin asioihin.


title: Vodkaa, komisario Palmu

text:
Sisäasiainministeriön hallitussihteeri, tuomari Toivo Virta saa tietää, että Moskovan-koneella on tulossa salaperäinen lähetys. Virta lähtee esimiehensä käskystä selvittämään asiaa ravintoloitsijaksi siirtyneen Väinö Kokin kanssa (Kokin etunimi paljastuu vasta tässä elokuvassa). Kyseessä on Neuvostoliiton ja Suomen välisiin neuvotteluihin tarkoitettu vodkatoimitus, jonka kuljettaminen on uskottu eläkkeellä olevalle komisario Palmulle. Tulliselvityksen jälkeen kolmikko vie vodkalaukun sisäministeriöön, ja Palmu palaa kotiin maalle.
Yleisradion toimittaja Reino Torpo seuraa Neuvostoliiton ulkomaankauppaministerin Pjotr Baranovia ja ministeri Laaksosen liikkeitä erään kartanon pihaan ja menee sitten tapaamaan naisystäväänsä, iskelmälaulaja Leena ”Tamara” Louhosta. Heitä vakoillaan asuntoon piilotetulla mikrofonilla.


title: Vodkaa, komisario Palmu

text: Palmu katsoo televisiouutisia, joissa pääaiheena on Neuvostoliiton kanssa käytävät tukinuittotunnelin rakentamisneuvottelut. Asiaan yhdistetyt vuorineuvos Tuomas Suur-Takala ja ministeri Laaksonen kiistävät neuvottelut, vaikka jotain on selvästi tekeillä. Lisätietojen toivossa Torpo lähtee valokuvaajan kanssa neuvottelupaikkaan Suur-Takalan kartanoon (Haikon kartano). Perillä naamioitunut mies puukottaa Torpon, ja kartanoa vartioinut poliisi pidättää kuvaajan murhasta epäilynä. Neuvotteluväki oli juuri ennen surmaa poistunut kartanosta siirtyäkseen Königstedtin kartanoon.


title: Vodkaa, komisario Palmu

text: Yleisradion toimittaja tulee haastattelemaan Palmua, jonka tiedetään nähneen Moskovan-matkallaan Torpon ja Suur-Takalan riidan. Palmun televisiolausunnosta hermostunut Virta kehottaa tätä pysymään erossa murhatutkimuksista, mikä ei estä Palmua, kun poliisin työskentelyyn pettynyt Yleisradio pyytää hänet tutkimaan juttua.


title: Vodkaa, komisario Palmu

text: Palmu ottaa Kokin apulaisekseen ja hyödyntää tämän suhteita selvittääkseen, mitä pidätetty kuvaaja tietää surmasta. Kuvaaja kertoo piilottaneensa ruumiin rinnalta löytyneen ketjun Suur-Takalan kartanoon, josta Palmu sen löytää. Ketjun omistajaksi paljastuu toimittaja Kosti Kula, ja Palmu muistaa nähneensä ketjun Kulalla eräässä Torpon ohjelmassa. Suopon päällikön Kiilasniemen mukaan ketju kuuluu eräille välirauhan jälkeen salaisen ryhmittymän perustaneille äärioikeistolaisille upseereille. Kiilasniemi tunnistaa sen Kulan ketjuksi.


title: Vodkaa, komisario Palmu

text: Tamara epäilee Palmulle joutuneensa salakuuntelun kohteeksi. Kun lisäksi selviää, että Kula omistaa Tamaran asunnon, asunto tutkitaan ja sieltä löytyy mikrofoneja. Paljastunut Kula pakenee, mutta poliisi pidättää hänet. Hän ehtii kuitenkin varoittaa rikoskumppaniaan, kasakka-pop-laulaja Seppo "Stenka" Sonkavaaraa.


title: Vodkaa, komisario Palmu

text: Sonkavaaralla on tietoja Suur-Takalan veroepäselvyyksistä, ja hän ehdottaa Palmulle, että saisi olla vapaana eikä hän paljastaisi Suur-Takalan rikoksia. Palmu mainitsee asiasta Suur-Takalalle, kun tämä on juuri Suomen ja Neuvostoliiton välisen kauppasopimuksen allekirjoitustilaisuudessa. Suur-Takala lahjoittaa yhtiönsä osakekannan valtiolle, mikä sotkee Sonkavaaran suunnitelmat. Tilanne muuttuu, kun Kula pakenee vankilasta. Hän ilmoittaa tapahtumista Sonkavaaralle, joka on tekemässä suoraa televisio-ohjelmaa Kalastajatorpalta.


title: Vodkaa, komisario Palmu

text: Kula varastaa helikopterin, joka oli tarkoitus lahjoittaa poliisille Sonkavaaran ohjelmassa. Sillä välin Sonkavaara aiheuttaa kaaoksen Kalastajatorpalla ja pakenee sen turvin maanalaisiin käytäviin perässään neuvostoagentti. Kula poimii Sonkavaaran kyytiin Meilahdessa, mutta agentti pakottaa Kula lentämään Kalastajatorpalle, jossa rikolliset pidätetään. Palmu kutsuu Kokin ja Virran saunomaan asunnolleen. Kolmikon saunottua Palmu paljastaa murhan motiivin.


title: Vodkaa, komisario Palmu

text: Elokuvaa on pidetty eräänä suomettumisen ja neuvostomyönteisyyden ilmentymänä neuvostoliittolaisine sankariagentteineen. Tarinassa murhaajaksi ja uusnatsiksi paljastuva toimittaja Kosti Kula on osin ilkeämielinen karikatyyri Urho Kekkosen arvostelijana tunnetusta kirjailija Kauko Kareesta. Myös elokuvan juonta on moitittu hataraksi ja paikoin epäselväksi, eikä se saavuta sarjan muitten elokuvien huumoria. Siinä ei ole myöskään samaa viehätystä kuin Mika Waltarin kirjoihin pohjautuvissa Palmu-elokuvissa. Ohjaaja Matti Kassila arvelee sen johtuvan siitä, että elokuvan aihe on liian lähellä katsojaa sekä häntä itseään eikä siinä ole samalla lailla karikatyyrimaisia hahmoja kuin aiempien elokuvien Amalia Rygseck, Kurt Kuurna tai majuri Vadenblick. Samoin elokuvasta katoaa enin jännitys liian aikaisessa vaiheessa, kun Kula paljastuu murhaajaksi.


title: Vodkaa, komisario Palmu

text: Elokuvan ehkäpä parhaita osuuksia on Sauli Rantamäen palkittu alkutekstijakso.


title: Vodkaa, komisario Palmu

text: Toisaalta elokuvan edustama suomettuminen on hyvinkin näennäistä. Rivien väliin on kätketty melkoisia määriä näpäyksiä Suomen itänaapuria kohtaan. Suomalainen politiikka ja jopa Yleisradio saavat nekin osansa. Toimittajahahmot, kuten Brunkeberg, ovat nykypäivän valossa suorastaan hupaisia. Eri asia on, kuinka tietoista parodia elokuvan tekoaikana oikein oli.


title: Vodkaa, komisario Palmu

text: Mika Waltari oli läsnä elokuvan ensi-illassa. Filmin päätyttyä hän poistui elokuvateatterista sanomatta sanaakaan elokuvan tekijöille.


title: Vodkaa, komisario Palmu

text: Aiemmista Komisario Palmu -elokuvista poiketen "Vodkaa, Komisario Palmussa" esiintyy useita tuon ajan tunnettuja henkilöitä omana itsenään, muun muassa Yleisradion pääjohtaja Eino S. Repo, tv-toimittaja Reino Paasilinna sekä uutistenlukija Heikki Kahila. Pääministeri Mauno Koiviston ääni kuullaan puhelimessa.


title: Vodkaa, komisario Palmu

text: Pertti Avola (HS) huomauttaa televisioesityksen yhteydessä esittämässään kritiikissä, että elokuva on esimerkki 1960-luvun asenneilmastosta ja poliittisesta tilanteesta, mutta elokuvana se ei juuri ole kiinnostava.


title: Vodkaa, komisario Palmu

text: Eräässä toisessa kritiikissä elokuvaa pidetäänkin kiinnostavana juuri ajankuvan vuoksi. Siinä kiinnitettiin huomiota myös elokuvasta hiukan irralliseen poliisin liikennevalistuskampanjaan.


title: Ohjaskelkkailu talviolympialaisissa 2006

text: XX talviolympialaisissa järjestettiin ohjaskelkkailussa kolme kilpailutapahtumaa. Kilpailut käytiin Cesana Torinesessa. Ohjaskelkkailussa käytettävällä radalla on pituutta 1 435 metriä, 114 metrin kokonaispudotus ja 19 mutkaa.


text: Ennakkosuosikin paineita harteillaan kantanut isäntämaan Zöggeler puolusti menestyksekkäästi neljän vuoden takaista olympiakultaansa. Viisi kertaa olympialaisten mitalin peräkkäin voittanut Saksan Georg Hacklin putki katkesi hänen jäätyään seitsemänneksi. Kilpailussa jännitys säilyi loppuun saakka, kun Demtšenko laski kolmannella laskullaan uuden rataennätyksen ja kavensi etumatkan 0,12 sekuntiin. Viimeisessä laskussa Zöggelerin hermo kuitenkin piti ja hän varmisti kisojen isäntämaalle sen ensimmäisen kultamitalin. Parhaimmillaan nopeudet nousivat radalla 135 kilometriin tunnissa.


text:
Saksalaiset toistivat melko odotetusti edellisten olympiakisojen kolmoisvoiton. Voittaja, 38-vuotias nelinkertainen maailmanestari Sylke Otto saavutti uransa toisen olympialaisten kultamitalin ja tuuletteli voittoaan ennen kuin oli edes ehtinyt laskea viimeistä laskuaan maaliin.
Kilpailua sävyttivät lukuisat kaatumiset. Maanantaina, jolloin kaksi ensimmäistä laskua laskettiin, kaatuivat amerikkalainen Samantha Retrosi, ukrainalaiset Anastasija Oberstolz-Antonova ja Natalja Jakušenko sekä tšekkiläinen Marketa Jeriova. Myös 52-vuotiaalta Yhdysvaltain Neitsytsaarten Anne Abernathylta jäi kuudennet olympiakisat väliin hänen murrettuaan kelkkarännissä ranteensa.


title: Rio Grande do Sul

text: Rio Grande do Sul on Brasilian eteläisin osavaltio. Se rajoittuu pohjoisessa Santa Catarinan osavaltioon, idässä Atlantin valtamereen, etelässä Uruguayhin ja lännessä Argentiinaan. Osavaltiossa on arviolta 11 286 500 asukasta (vuonna 2016) ja sen pinta-ala on 268 782 neliökilometriä. Sen pääkaupunki on Porto Alegre.


title: Rio Grande do Sul

text: Rio Grande do Sul on jaettu väestönlaskua ja tilastointia varten seitsemään suuralueeseen. Hallinnollisesti osavaltio jakautuu 35 ala-alueeseen, jotka on jaettu edelleen 496 kuntaan. Suuralueet ovat:


title: Ninni Laaksonen

text: Ninni Charlotta Laaksonen (s. 9. tammikuuta 1986) on helsinkiläinen vaatemyyjä ja malli. Hänet valittiin Miss Suomeksi vuonna 2006. Laaksonen osallistui heinäkuussa 2006 silloisena hallitsevana Miss Suomena Miss Universe -kilpailuihin, mutta ei yltänyt 20 parhaan joukkoon.


title: Ninni Laaksonen

text: Laaksonen aloitti vaatemyyjänä vaateliike Hearts of Hollywoodissa marraskuussa 2009 ja asui maaliskuussa 2010 vuokralla Itä-Helsingissä. Hänelle ja hänen miehelleen syntyi tyttö 9. lokakuuta 2010.


title: Ninni Laaksonen

text: Ninni Laaksosen tiedot Miss Suomi 2006 -kilpailun aikaan:


title: Anne Pohtamo

text: Anne-Marie Pohtamo-Hietanen (s. 15. elokuuta 1955) on helsinkiläinen missi, yrittäjä, juontaja ja evankelista. Hänet valittiin Miss Suomeksi vuonna 1975. Samalla hän oli myös yleisön ihannetyttö. Samana vuonna Pohtamo valittiin myös Suomen kautta aikojen toiseksi Miss Universumiksi. Hän seurusteli unkarilaissyntyisen ravintoloitsijan Jacques de la Fontainen kanssa 1970-luvulla New Yorkissa. Nykyisin Pohtamo on naimisissa Arto Hietasen kanssa ja heillä on neljä lasta, Jesse Hietanen (1981), Joni Hietanen (1984), Jasmin Hietanen (1987) ja Jimi Hietanen (1994).


title: Anne Pohtamo

text: Vuoden 1975 Miss Universum -kisat järjestettiin väliamerikkalaisen El Salvadorin pääkaupungissa San Salvadorissa, ja Pohtamon lisäksi kisoihin osallistuivat 70 muun maan edustajat, mikä oli kisojen siihenastinen ennätysmäärä. Oikeistolaisen PCN-puolueen hallitseman El Salvadorin sisäinen tilanne oli sekasortoinen, ja kisoja varjostivat opiskelijoiden ja lukuisien muiden ryhmien järjestämät mielenosoitukset niitä vastaan. Niinpä kisat jouduttiin pitämään vahvan poliisi- ja sotilasvartion turvaamana. Kisoista raportoineen "Ilta-Sanomien" mukaan kisayleisön suosikkeja olisivat olleet Chilen, Meksikon, Venezuelan, Panaman ja Kolumbian ehdokkaat, ja tuomaristoa syytettiin latinalaisamerikkalaisten syrjinnästä. Pohtamon voitto aiheutti soraääniä myös kotimaassa. Muun muassa "Kansan Uutiset" arvosteli Pohtamoa siitä, ettei tämä ollut kiinnittänyt huomiota El Salvadorin kansan hätään, ja Naisasialiitto Unioni vaati Pohtamoa tasa-arvon nimissä luopumaan kruunustaan.


title: Anne Pohtamo

text: 2000-luvulla Pohtamo on ollut julkisuudessa muun muassa evankelistana. Vuoden 2000 presidentinvaaleissa Pohtamo aktivoitui poliittisesti ja tuki keskustan ehdokkaan Esko Ahon valintaa. Pohtamo oli ehdolla vuoden 2007 eduskuntavaaleissa kristillisdemokraattien listalta Helsingin vaalipiirissä, mutta ei tullut valituksi.


title: Kankiasetinlaite

text: Kankiasetinlaite on yksi rautatieliikenteen ohjaukseen käytettävistä asetinlaitetyypeistä. Asetinlaitteessa toiminnot ja varmistukset tapahtuvat mekaanisesti. Kankiasetinlaitteella käännetään ja lukitaan vaihteet sekä asetetaan opastimet ajon salliviin asentoihin kankia kääntämällä. Kääntöliike välitetään vaihteille, lukituslaitteille ja opastimille teräsvaijereilla.


title: Kankiasetinlaite

text: Kankiasetinlaite eroaa kampiasetinlaitteesta rakenteellisesti siten, että kampiasetinlaitteen kampia käännetään 360 astetta asetinlaitepukin suuntaisesti, kun kankiasetinlaitteessa kanget liikkuvat vain noin 180 asteen kaarissa kohtisuorassa asetinlaitepukin pituusakseliin nähden. Täten kankiasetinlaitteeseen on mahdollista kytkeä useampia käyttökankia rinnakkain pienempään tilaan.


title: Kankiasetinlaite

text: Kankiasetinlaitteilla asetetaan junille niiden tarvitsemat kulkutiet kääntämällä vaihteet oikeisiin asentoihin ja asettamalla mekaanisiin opastimiin ajon sallivat opasteet.


title: Kankiasetinlaite

text:
Kanget on värjätty käyttötarkoituksensa mukaisesti. Suomessa sinisillä kangilla käännetään vaihteita, ja vihreillä kangilla kytketään ja vapautetaan vaihteen mekaaninen lukitus. Punaisilla kangilla asetetaan siipiopastimiin ajon salliva opaste. Punaiset kanget poistuivat käytöstä sitä mukaa, kun sähköiset valo-opastimet korvasivat mekaanisia siipiopastimia.
Yleensä kankiasetinlaitteita on käytetty sellaisilla liikennepaikoilla tai ratapihan osilla, joilla on ollut suuri määrä sellaisia vaihteita, jotka on liikennemäärien vuoksi ollut tarpeen rajoittaa keskitetysti yhden henkilön käytettäviksi. Tämän vuoksi kankiasetinlaitteet sijoitettiin yleensä ratapihan laidoille rakennettuihin torneihin, joista vaihdemiehellä oli hyvä näkyvyys kaikille raiteille. Yleensä kankiasetinlaitteet ovatkin olleet niin suuria, että ne ovat vaatineet oman rakennuksensa. Toisin kuin kampiasetinlaite, kankiasetinlaitepukki on käytännössä sijoitettava sisätiloihin, sillä talvisin sen puhtaanapito on hankalaa.


title: Kankiasetinlaite

text: Suomen rataverkolla ei ole enää yhtään käytössä olevaa kankiasetinlaitetta. Viimeinen sijaitsi Rovaniemen rautatieasemalla ratapihan eteläpäässä olevassa asetinlaitetornissa, ja sillä ohjattiin ratapihan länsipään tärkeimpiä vaihteita. Asetinlaite poistettiin käytöstä ja purettiin 21. toukokuuta 2007, ja se korvattiin sähköisellä asetinlaitteella.


title: Kankiasetinlaite

text: Kampiasetinlaitteita on ollut rataverkolla aiemmin useita sellaisilla liikennepaikoilla, joilla liikennemäärien vuoksi vaihdemiesten käyttö on ollut epäkäytännöllistä.


title: Roger Sperry

text: Roger Wolcott Sperry (20. elokuuta 1913 – 17. maaliskuuta 1994) oli yhdysvaltalainen neuropsykologi. Vuonna 1981 hän sai Nobelin lääketieteen palkinnon David H. Hubelin ja Torsten Wieselin kanssa aivopuoliskot yhdistävän aivokurkiaisen vahingoittumisesta johtuvia muutoksia käsittelevästä tutkimuksesta.


title: Roger Sperry

text: Sperry syntyi Hartfordissa Connecticutissa Yhdysvalloissa vuonna 1913. Hänen vanhempansa olivat Francis Bushnell ja Florence Kraemer Sperry. Hänellä oli yksi veli nimeltä Russell Loomis. He varttuivat West Hartfordissa. Heidän isänsä kuollessa Roger oli vasta 11-vuotias. Sperry haki Oberlin Collegeen, mistä hän valmistui englannin kielen kandidaatiksi 1935 ja psykologian maisteriksi 1937. Tohtorin tutkinnon hän suoritti Chicagon yliopistossa 1941. Tutkinnon jälkeistä tutkimusta Sperry teki Karla Lashleyn kanssa Harvardin yliopistossa.


title: Roger Sperry

text: Vuonna 1949 Sperry meni naimisiin Norma Gay Deupreen kanssa. Heille syntyi poika Glenn Michael ja tytär Janet Hope.


title: Roger Sperry

text: Ennen Sperryn tutkimuksia tehtyjen tutkimusten perusteella oli päätelty, että aivojen osa-alueet olivat varsin erilaistumattomia ja hyvinkin vaihdannaisia. Tutkimuksissaan Sperry kuitenkin haastoi tämän näkemyksen osoittamalla, että varhaisen kehittymisen jälkeen hermoradat ovat varsin pysyviä.


title: Roger Sperry

text: Nobel-palkitussa työssään Sperry hoiti epileptikkoja eristämällä aivopuoliskoja yhdistävän aivokurkiaisen. Sitten Sperry kollegoineen tutki näiden potilaiden kykyä suoriutua tehtävistä, joiden tiedettiin kuuluvan tietylle aivopuoliskolle ja näin osoitti että kummallakin puoliskolla oli itsenäinen tietoisuus.


title: Jevgeni Dementjev

text: Jevgeni Dementjev (s. 17. tammikuuta 1983 Hanti-Mansijsk) on venäläinen maastohiihtäjä, olympiavoittaja ja MM-mitalisti.


title: Jevgeni Dementjev

text: Dementjevin uran suurin saavutus on yhdistelmäkilpailun (15+15 km) olympiakulta Torinossa 2006. Samoissa kisoissa hän saavutti vapaan tyylin 50 kilometrillä hopeaa Giorgio di Centan jälkeen. Hän oli myös mukana kuudenneksi sijoittuneessa Venäjän viestijoukkueessa.


title: Jevgeni Dementjev

text: Maailmanmestaruuskilpailuissa Dementjev saavutti viestistä hopeaa Sapporosta 2007 ja pronssia Oberstdorfista 2005 – Sapporossa joukkueeseen kuuluivat hänen lisäkseen Vasili Rotšev, Nikolai Pankratov ja Aleksandr Legkov – Oberstdorfissa Pankratov, Rotšev ja Nikolai Bolštšakov. Hänen paras henkilökohtainen sijoituksensa MM-tasolla on kuitenkin vasta 22., jonka hän hiihti kolmeenkin kertaan: Oberstdorfin yhdistelmäkilpailussa, Sapporon 15 kilometrin vapaan tyylin kilpailussa ja Liberecin 2009 kisojen 50 kilometrillä. Maaliskuussa 2008 hän voitti maansa mestaruuden 30 kilometrin vapaalla.


title: Jevgeni Dementjev

text: Maailmancupissa Dementjev voitti yhden kilpailun, Falunin yhdistelmäkilpailun vuonna 2005. Lisäksi hän oli La Clusaz'ssa 2006 mukana Venäjän voitokkaassa viestijoukkueessa. Viestikisat ja henkilökohtaiset kisat mukaan lukien hän sijoittui yhdeksän kertaa palkintokorokkeelle. Hän sijoittui kauden 2004–2005 loppupisteissä yhdeksänneksi ja normaalimatkojen cupissa kuudenneksi.


title: Jevgeni Dementjev

text: Elokuussa 2009 venäläinen All Sport -uutistoimisto kertoi Dementjevin jääneen kiinni EPO-hormonin käytöstä maailmancupin kilpailussa saman vuoden tammikuussa. Venäjän hiihtoliiton puheenjohtaja Vladimir Loginov kertoi Dementjevin ilmoittaneen lopettavansa uransa.


title: Carrie Underwood

text: Carrie Marie Underwood (s. 10. maaliskuuta 1983 Muskogee, Oklahoma) on yhdysvaltalainen kantrilaulaja, joka ponnahti julkisuuteen voittamalla American Idolin neljännen tuotantokauden. Vuonna 2005 Underwood julkaisi ensimmäisen levynsä "Some Hearts", joka on myydyin naisartistin debyyttisooloalbumi kantrimusiikissa. Sitä seurasi lokakuussa 2007 julkaistu studioalbumi "Carnival Ride" ja marraskuussa 2009 julkaistu "Play On".


title: Carrie Underwood

text: Underwood on David Cookin lisäksi ainoa American Idolin voittaja, joka on päässyt "World Almanac and Book of Facts" -lehden kanteen. Hän on naimisissa jääkiekkoilija Mike Fisherin kanssa. Heillä on helmikuussa 2015 syntynyt poika.


title: Carrie Underwood

text: Carrie Underwood on myös tehnyt oman version Disneyn "Lumottu"-elokuvan "Ever, ever after" -laulusta. Underwood on myös esittänyt rock-musiikkia kuten Guns n Rosesin kappaleet "Sweet Child O'Mine" ja "Paradise City" sekä Heartin kappaleen "Alone".


title: Steppenwolf

text: Steppenwolf on kanadalais-yhdysvaltalainen vuonna 1967 perustettu rockyhtye. Sen suurin menestyskausi oli 1960- ja 1970-lukujen taitteessa. Yhtyeen tunnetuin kappale on elokuvassa "Easy Rider – matkalla" soiva ”Born to Be Wild”. Muita tunnettuja kappaleita ovat muun muassa ”The Pusher”, ”Magic Carpet Ride” ja ”Rock Me”. Steppenwolfia on pidetty yhtenä heavy metal -musiikin uranuurtajista. Sen albumeja on myyty maailmanlaajuisesti 25 miljoonaa kappaletta. Yhtyeen johtohahmona on ollut alusta asti saksalaissyntyinen laulaja-kitaristi John Kay.


title: Steppenwolf

text: Vuonna 1967 kanadalainen yhtye The Sparrows oli tullut tien päähänsä. Yhtyeen laulaja-kitaristi John Kay matkusti Los Angelesiin, ja levy-yhtiö ABC Dunhillin tuottaja Gabriel Mekler rohkaisi häntä perustamaan uuden yhtyeen ja levyttämään hänen yhtiölleen. Kay ryhtyi toimeen ja kutsui vanhasta yhtyeestään mukaan rumpali Jerry Edmontonin ja urkuri Goldy McJohnin sekä uusina muusikkoina basisti Rushton Moreven ja vasta 17-vuotiaan kitaristin Michael Monarchin. Yhtyeen nimeksi tuli Steppenwolf Hermann Hessen samannimisen romaanin "Arosusi" mukaan.


title: Steppenwolf

text: Ensimmäinen albumi, "Steppenwolf", levytettiin muutamassa päivässä ja julkaistiin vuoden 1968 alussa. Albumilta nousi menestykseksi Mars Bonfiren (oik. Dennis Edmonton, myös Sparrowsin entinen jäsen) kirjoittama "Born To Be Wild". Siitä tuli myöhemmin elokuvan Easy Rider tunnussävelmä. Elokuvan ansiosta kappaleesta tuli myös moottoripyöräkulttuurin tunnuslaulu. Kappaletta "Born To Be Wild" on myös pidetty ensimmäisenä kappaleena, jossa termi "heavy metal" mainitaan, tosin viitaten pikemminkin moottoripyörän tai auton raskaisiin metalliosiin kuin musiikilliseen "raskauteen". Toinen elokuvassa kuultu Steppenwolfin kappale "The Pusher" oli myös ensimmäiseltä albumilta.


title: Steppenwolf

text: Yhtye levytti edelleen tiiviiseen tahtiin, ja samana vuonna ilmestyi albumi "The Second", jolta nousi menestykseksi kappale "Magic Carpet Ride". Pian albumin julkaisun jälkeen Ruston Moreve erosi yhtyeestä, ja hänen tilalleen otettiin Sparrowsin entinen basisti, Kayn tapaan saksalaissyntyinen Nick St. Nicholas. Seuraavat albumit "At Your Birthday Party" (1969) ja poliittisesti kantaa ottava "Monster" (1969) menestyivät myös myyntilistoilla. "Monsteria" ja vuonna 1970 julkaistua albumia "Steppenwolf Live" pidetään yleisesti yhtyeen levytysuran huippuina. Albumeilta löytyi myös myynnillisiä menestyksiä, kuten "Rock Me", "Monster" ja "Hey Lawdy Mama". Yhtyeessä tapahtui lisää muusikkovaihdoksia, kun kitaristi Monarch lähti vuoden 1969 lopulla. Hänen tilalleen tuli ensin Larry Byrom ja sittemmin Kent Henry. St. Nicholas erotettiin vuonna 1970, ja tilalle tuli George Biondo. Suomessa yhtye esiintyi lokakuussa 1969, Kulttuuritalolla Helsingissä.


title: Steppenwolf

text: Steppenwolf julkaisi vielä kaksi albumia, "Steppenwolf 7" (1970) ja "For Ladies Only" (1971), kunnes hajosi ystävänpäivänä 1972 kovan työtahdin uuvuttamana. John Kay aloitti soolouran, ja myös muut jäsenet perustivat omia yhtyeitään.


title: Steppenwolf

text: Menestyksekkään Euroopan-kiertueen jälkeen vuonna 1974 John Kay päätti perustaa Steppenwolfin uudelleen yhdessä Goldy McJohnin, Jerry Edmontonin, George Biondon ja uuden kitaristin Bobby Cochranin kanssa. Kay oli esiintynyt Euroopassa myös nimellä Steppenwolf ja oli vaikuttunut hyvästä vastaanotosta. Yhtye teki sopimuksen Epic Records -yhtiöön kuuluvan Mums-levymerkin kanssa ja levytti albumin "Slow Flux", jolta singleksi irrotettu kappale "Straight Shootin' Woman" menestyi kaupallisesti. Goldy McJohn erotettiin yhtyeestä albumia seuranneen kiertueen jälkeen. John Kayn mukaan McJohnin holtiton elämäntyyli alkoi vaikuttaa yhtyeen esiintymisiin. Hänen tilalleen tuli Andy Chapin. Chapinin tilalle tuli vielä ennen yhtyeen hajoamista Wayne Cook.


title: Steppenwolf

text: Steppenwolf julkaisi vielä myynnillisesti heikosti menestyneet albumit "Hour of the Wolf" (1975) ja "Skullduggery" (1976, lähinnä levy-yhtiön sopimusvelvoitteiden täyttämiseksi) ja hajosi jälleen vuonna 1976. Levymerkki Mums lopetettiin "Hour of the Wolfin" julkaisun jälkeen, eikä Epic Records enää juuri huomioinut yhtyettä.


title: Steppenwolf

text: Goldy McJohn, Nick St. Nicholas ja Kent Henry perustivat Steppenwolfin uudelleen vuonna 1977, ensin yhdessä toimien ja myöhemmin omikseen käyttäen kiertueilla yhtyeen nimeä. Myös alkuperäinen basisti Rushton Moreve oli mukana yhdessä kokoonpanoista. Uusi Steppenwolf levytti myös albumin, jota ei kuitenkaan ole julkaistu. Taustavoimana toimi Steve Green-niminen promoottori, joka oli erikoistunut huijauksiin, joissa käytettiin tunnettujen yhtyeiden nimiä, kuitenkin ilman varsinaisia oikeuksia. Vuosina 1977–1980 ehti olla toiminnassa kaiken kaikkiaan yhdeksän Steppenwolf-kokoonpanoa.


title: Steppenwolf

text: Alkuperäisen Steppenwolfin johtohahmo John Kay oli raivoissaan kuultuaan yhtyeen uudelleenkokoamisesta, ja yhdessä toisen alkuperäisjäsenen Jerry Edmontonin kanssa Kay haki oikeusteitse määräystä pysäyttää yhtyeiden toiminta rekisteröimällä nimi. Kay ja Edmonton vetosivat yhtyeen alkuaikoina tekemään sopimukseen, jonka mukaan nimen käyttöoikeus on vain hajoamiseen asti mukana olevilla alkuperäisjäsenillä (eli Kayllä ja Edmontonilla). Tämän jälkeen he tekivät sopimuksen, jonka mukaan Goldy McJohn ja Nick St. Nicholas saisivat käyttää nimeä, mutta menettäisivät levyistä saatavat rojaltimaksut. McJohn ja Nicholas suostuivat yllättäen sopimukseen, mutta kun luvattuja maksuja ei suoritettu Kaylle ja Edmontonille, sopimus mitätöitiin, ja Kay otti nimen hallintaansa ja perusti yhtyeen uudelleen nimellä John Kay & Steppenwolf väärinkäsitysten välttämiseksi.


title: Steppenwolf

text: John Kay on luotsannut yhtyettä vuodesta 1980 lähtien. Kayn mukaan ensimmäiset vuodet menivät pelkästään suosion ja maineen uudelleen rakentamisessa, sillä 1970-luvun lopun riidat ja nimisekoilut olivat nakertaneet yhtyeen julkisuuskuvaa. Yhtye on julkaissut albumeja harvakseen, eikä ole enää yltänyt suureen listamenestykseen. Siitä huolimatta yhtyeen keikoilla on riittänyt yleisöä, ja myös uusi sukupolvi on löytänyt yhtyeen. Kayn ohella pitkäaikaisimpia jäseniä yhtyeessä ovat olleet kosketinsoittaja-basisti Michael Wilk ja rumpali Ron Hurst. Viimeisimpänä kitaristina on ollut Danny Johnson. Steppenwolf soitti jäähyväiskonsertin vuonna 2007, mutta on tehnyt sen jälkeen muutamia keikkoja vuosina 2009–2010.


title: Aamurusko

text: Aamurusko tarkoittaa aamulla taivaalla näkyvää valoilmiötä, Auringon punerrusta sarastuksen aikana. Auringon valo hajoaa ilmakehässä spektrin väreihin, joista yleensä päivällä näkyy ainoastaan sininen väri. Sillä paikalla maapalloa, jossa on aamu, aurinko paistaa niin alhaalta, että taivaalle tulee punainen väri. Myös illalla auringonlaskun aikaan tapahtuu samainen ilmiö, jota kutsutaan iltaruskoksi.


title: Douglas DC-2

text: Douglas DC-2 ("Douglas Commercial 2") oli 14-paikkainen kaksimoottorinen matkustajalentokone, jonka valmistuksen Douglas Aircraft Company aloitti vuonna 1934. Se oli tehtaan vastaus Boeing 247-matkustajakoneelle. Vuonna 1936 Douglas alkoi valmistaa suurempaa versiota, Douglas DC-3:a.


title: Douglas DC-2

text: 1930-luvun alussa matkustajakoneet olivat puurunkoisia, mutta kasvava liikenne ja matkustajakoneiden turvallisuusvaatimukset saivat tehtaat suunnittelemaan kokometallisia koneita. United Airlines oli varannut Boeing 247-konemallin yksinoikeudella itselleen. Tämän vuoksi Transcontinental and Western Air pyysi lentokonetehtaita suunnittelemaan sille kolmimoottorisen metallirunkoisen koneen. Douglas vastasi tähän aluksi kaksimoottorisella 12-paikkaisella DC-1-koneella. Tämä prototyypiksi jäänyt kone ei kelvannut sellaisenaan, joten Douglas kasvatti konetta hieman ja vaihtoi moottorit tehokkaampiin. Tästä syntyi Douglas DC-2-kone.


title: Douglas DC-2

text: TWA tilasi 20 DC-2-konetta, joissa oli 14 matkustajapaikkaa. Euroopassa konetta osti KLM, LOT, Swissair, CLS ja LAPE. Eurooppaan myydyt koneet koottiin Fokkerilla Hollannissa (vastaavasti Fokkerin Yhdysvaltoihin myymiä koneita koottiin Fordin tehtaissa.)


title: Douglas DC-2

text: DC-2-konetta rakennettiin 156 kappaletta.


title: Douglas DC-2

text: Talvisodan aikana ruotsalainen kreivi Carl Gustav von Rosen järjesti Ruotsissa kansalaiskeräyksen, jonka tuotolla lahjoitettiin Suomen ilmavoimille DC-2-kone, joka sai rekisteritunnuksen DO-1 sekä nimen Hanssin-Jukka. Carl Gustav von Rosen lensi lentokoneen Suomeen tammikuun 1940 puolivälissä. Kone sai tunnuksen DC-1 ja nimen "Hanssin-Jukka". Kone luovutettiin pommituslentolaivue 44:lle 19. helmikuuta 1940.


title: Douglas DC-2

text: Hanssin-Jukka on valmistettu Douglasin Kalifornian tehtaalla Santa Monicassa. Sen ensilento oli 5. tammikuuta 1935. Kone luovutettiin alankomaalaiselle lentoyhtiölle, KLM:lle, mitä se palveli 1935-1937 tunnuksella PH-AKH ”DE HAAN”, mikä tarkoitti KUKKO:a.


title: Douglas DC-2

text: Kone palveli kuljetuskoneena talvi- ja jatkosodassa. Talvisodassa koneella suoritettiin yksi pommituslento 1. maaliskuuta 1940, joka jouduttiin keskeyttämään toiseen moottoriin tulleen vian takia. Kreivi von Rosen toimi tällä koneen ainoalla pommituslennolla ohjaajana. DO-1 oli Ilmavoimien käytössä 1. kesäkuuta 1955 saakka, jonka jälkeen se toimi Hämeenlinnassa kahvilana vuosina 1959–1981. Kone on nykyään Sotamuseon omistuksessa, sijoituspaikkanaan Keski-Suomen ilmailumuseo, ja sen entisöinti on aloitettu. 25. huhtikuuta 1940 DC-1 luovutettiin pommituslentolaivue 46:lle kuljetuskoneeksi. 29. marraskuuta 1941 DC-1 luovutettiin lentolaivue 48:lle kartoitustehtäviin. 1. maaliskuuta 1942 DC-1 luovutettiin Suomen ilmavoimien esikunnalle pääasiassa ulkomaille suuntautuviin henkilökuljetuksiin, ja sen tunnus vaihdettiin DO-1:ksi.


title: Douglas DC-2

text: Peruskorjauksen jälkeen Hanssin-Jukka sijoitettiin kauppakeskus Tuuloseen.


title: Douglas DC-2

text: Aero tilasi maaliskuussa 1941 Saksasta kaksi Douglas DC-2 konetta, jotka saksalaiset olivat saaneet haltuunsa Tšekkoslovakian miehityksen yhteydessä. Koneet, joille annettiin nimet Sisu (sn 1562) (ensin OH-DLB, myöhemmin uudelleenrekisteröitynä OH-LDB) ja Voima (OH-LDA), tuotiin Suomeen huhtikuussa, ja ne aloittivat liikenteen kesäkuussa 1941. Aeron lentäjien kieltäydyttyä enää lentämästä huonokuntoisilla koneilla, ne ostettiin ilmavoimille 18. maaliskuuta 1949 ja muunnettiin sopiviksi ilmakuvauskäyttöön. Ilmavoimissa koneet saivat rekisteritunnukset ja ne nimettiin uudelleen: Voima sai tunnuksen DO-2 ja nimen Isoo-Antti, Sisu puolestaan sai tunnuksen DO-3 ja nimen Pikku-Lassi. DO-2 ja DO-3 varustettiin alkuperäisten moottorien käyttöiän loputtua Bristol Mercury XV -voimalaitteilla.


title: Douglas DC-2

text: DO-3 vaurioitui Malmin kentällä 7. helmikuuta 1951 nousussa sattuneen moottoririkon vuoksi. Kone myytiin romuksi pakkolaskun jälkeen. Romukauppias teki koneen rungosta leikkimökin lapsilleen, ja se siirrettiin Löparön saareen Helsingistä itään, josta se luovutettiin Suomen ilmailumuseolle vuonna 1986.


title: Douglas DC-2

text: DO-2 lensi tyypin viimeisen lennon Ilmavoimissa 9. huhtikuuta 1956.


title: Douglas DC-2

text: Vuonna 2011 Pikku-Lassin (DO-3) runko siirrettiin Keski-Suomen Ilmailumuseoon Luonetjärvelle, jossa siitä otettiin varaosia näyttelykuntoiseksi kunnostettavaan Hanssin-Jukkaan (DO-1). Rungon loppuosan käytöstä ei ole tietoa. Runko siirrettiin Ilmasotakoulun Killalle, ei Keski-Suomen Ilmailumuseoon.


title: Syklamaatti

text: Syklamaatti on keinotekoinen energiaton makeutusaine, jonka löysi vuonna 1937 Illinois'n yliopistossa opiskellut Michael Sveda. Sitä käytetään laajalti erilaisissa vähäkalorisissa tuotteissa, juomissa ja lääkevalmisteissa. Syklamaatti on 30–50 kertaa makeampaa kuin tavallinen sokeri.


title: Syklamaatti

text: Syklamaatti on syklaamihapon (CHNOS) ja sen natrium- ja kalsiumsuolojen natriumsyklamaatin (CHNNaOS(·2HO)) ja kalsiumsyklamaatin (CHCaNOS·2HO) yleisnimike. Syklamaatin elintarvikekäytön E-koodi on E 952.


title: Syklamaatti

text: Kuten monien muiden keinotekoisten makeuttajien, myös syklamaatin makeus löydettiin sattumalta. Michael Sveda työskenteli laboratoriossa kehittäen kuumetta estävää lääkettä. Hän laittoi savukkeen penkille ja kun hän laittoi sen suuhunsa, hän huomasi syklamaatin makean maun. Syklamaatin patentin hankki DuPont, mutta myytiin myöhemmin "Abbot Laboratories" -tutkimusyhtiölle, joka aloitti uuden vuoden 1950 lääkelain mukaiset tutkimukset. Syklamaattia aiottiin käyttää peittämään tiettyjen lääkkeiden kuten antibioottien kitkeryys. Yhdysvalloissa vuonna 1958 se todettiin turvalliseksi "GRAS"- merkinnällä "Generally recognized as safe". Syklamaattia myytiin tabletti- sekä nestemäisessä muodossa diabeetikoille vaihtoehtoisena pöytämakeuttajana.


title: Syklamaatti

text: Se on halvempaa kuin muut makeuttajat ja kestää kuumentamista.


title: Syklamaatti

text: Syklamaatin saannille on säädetty enimmäismäärärajoituksia ja joissain elintarvikkeissa sen käyttö on kokonaan kielletty.


title: Syklamaatti

text: Syklamaatti kiellettiin Yhdysvalloissa vuonna 1970, kun osa tutkimuksessa syklamaattia syöneistä rotista sairastui syöpään. Myöhemmissä tutkimuksissa kuitenkin todettiin ettei syklamaatti ole karsinogeeni, eikä epidemiologisissa tutkimuksissa ole löytynyt yhteyttä syklamaatin käytön ja syövän välillä ihmisissä. Syklamaatti on hyväksytty makeutusaine yli 50 maassa (EU-jäsenyyden myötä myös Suomessa) ja sitä pidetään yleisesti turvallisena. Yhdysvalloissa syklamaatin käyttö ruoassa on edelleen kielletty.


title: Aleksei Kovaljov

text: Aleksei Vjatšeslavovitš Kovaljov (, , s. 23. helmikuuta 1973 Toljatti, Venäjän SFNT, Neuvostoliitto) on venäläinen uransa päättänyt jääkiekkoilija, Stanley Cup- ja olympiavoittaja sekä MM-mitalisti.


title: Aleksei Kovaljov

text: Kovaljov on luonut mittavan uran Pohjois-Amerikan NHL-liigassa. Hän on pelannut yhteensä 1 316 NHL:n runkosarjaottelua, joissa hän on merkkauttanut tehopisteet 430+599=1029. Hän on edustanut NHL:ssä pelatessaan New York Rangersia, Pittsburgh Penguinsia, Montréal Canadiensia, Ottawa Senatorsia ja Florida Panthersia. Hän on voittanut Stanley Cup -mestaruuden kaudella 1993–1994 New York Rangersin kanssa.


title: Aleksei Kovaljov

text: Kovaljovin ammattilaisura käynnistyi Neuvostoliiton jääkiekon mestaruussarjassa Moskovan Dynamon seurassa vuonna 1989. New York Rangers varasi hänet NHL:ään ensimmäisellä kierroksella varausnumerolla 15. Dynamon ja NHL:n ohella hän on edustanut myös Lada Toljattia Neuvostoliiton mestaruussarjaa seuranneessa Kansainvälisessä liigassa ja Atlantaa Venäjän nykyisessä pääsarjassa, KHL:ssä.


title: Aleksei Kovaljov

text: Neuvostoliiton jääkiekkomaajoukkuetta edustaessaan Kovaljov saavutti kultamitalin nuorten MM-kilpailuissa vuonna 1992 ja hopeamitalin nuorten EM-kilpailuista vuosina 1990 ja 1991. Itsenäisten valtioiden yhteisön jääkiekkomaajoukkueessa hän voitti aikuisten tasolla olympiakultaa vuonna 1992, ja Venäjän jääkiekkomaajoukkueessa hän on saavuttanut sekä olympia- että MM-pronssia.


title: Aleksei Kovaljov

text: Kovaljov oli ensimmäinen neuvostoliittolainen jääkiekkoilija, joka varattiin NHL:ään ensimmäisellä kierroksella, kun New York Rangers varasi hänet numerolla 15. Kovaljov pelasi NHL-uransa ensimmäiset vuodet New York Rangersissa, kunnes hänet myytiin 1999 Pittsburgh Penguinsiin. Sitä ennen Kovalev oli ehtinyt juhlia Stanley Cupin voittoa vuonna 1994. Kaudella 2000–2001 Kovaljov oli yksi NHL:n parhaita pelaajia. Hän teki runkosarjassa 44 maalia ja 95 pistettä 79 ottelussa sekä pelasi ssa.


title: Aleksei Kovaljov

text: Kesken kauden 2002–2003 Kovaljov myytiin takaisin New York Rangersiin. Kovalev myytiin jälleen, heti seuraavalla kaudella 2003–2004 Montreal Canadiensiin. Työsulkukauden 2004–2005 Kovalev pelasi Venäjän superliigan Ak Bars Kazanissa. Kun työsulku oli ohi, Kovaljov palasi jälleen Montrealiin, missä hän oli joukkueen ykköstähti yhdessä Saku Koivun kanssa. Kaudella 2007–2008 Kovaljov oli Canadiensin paras maalintekijä ja pistemies. Hänen viimeiseksi kaudekseen Montrealissa jäi kausi 2008–2009, jolloin hän iski 78 ottelussa 65 pistettä.


title: Aleksei Kovaljov

text: Kaudeksi 2009–2010 Kovaljov siirtyi Ottawa Senatorsiin kahden vuoden sopimuksella. Kahden kauden aikana hän teki Senatorsille yhteensä 76 pistettä. Kun NHL:n runkosarja 2010–2011 läheni loppuaan, majaili Ottawa sarjataulukossa viimeisenä. Katastrofin keskellä joukkueen GM myi kokeneita pelaajiaan muualle vaihtaen heitä varausvuoroihin. Myös Kovaljov sai lähteä, edessä oli paluu Pittsburghiin. Penguinsissa Kovaljov pelasi sekä runkosarjan lopun (20 ottelua) että kaikki Penguinsin seitsemän pudotuspeliottelua. Kun Pittsburgh putosi pudotuspeleissä aikaisin, koitti Kovaljoville aika etsiä uutta seuraa, sillä Pittsburgh ei jatkosopimusta tarjonnut.


title: Aleksei Kovaljov

text: Kovaljov löysi uuden seuran kaudeksi 2011–2012 kotimaastaan Venäjältä. KHL-seura HK Atlant oli konkarihyökkääjän uusi osoite. Kovaljov ei onnistunut Atlantissa odotusten mukaisesti, ja yhteistyö päättyi yhteen kauteen. Tammikuussa 2013 Kovaljov ilmoitti yrittävänsä paluuta NHL:ään ja saikin sopimuksen Florida Panthersin kanssa. Maaliskuussa hän kuitenkin ilmoitti lopettavansa uransa tehtyään 14 ottelussa tehopisteet 2+3=5. Kovaljov pelasi kuitenkin vielä kauden 2013–2014 Sveitsin NLB-sarjassa EHC Visp Sportissa, kunnes ilmoitti uransa päättymisestä lopullisesti.


title: Aleksei Kovaljov

text: Kovaljov teki debyyttinsä maajoukkueessa vuoden 1992 olympialaisissa, joihin koottiin vielä kerran Neuvostoliiton maajoukkue, vaikka itse valtio olikin jo kaatunut aiemmin. Joukkueen nimi turnauksessa oli Yhdistynyt joukkue eli IVY. Se kantoi lippunaan olympialippua. IVY voitti turnauksessa olympiakultaa. Kovaljov on edustanut olympiaturnausta 1992 lukuun ottamatta maajoukkuetasolla ainoastaan Venäjää. Kovaljov voitti Venäjän paidassa olympiapronssia 2002.


title: Aleksei Kovaljov

text: Venäjän jääkiekkomaajoukkueen päävalmentaja Vjatšeslav Bykov valitsi Kovaljovin alustavaan olympiaryhmäänsä 2010, mutta kokenut, tuolloin 37-vuotias Kovaljov ei mahtunut lopulliseen Vancouveriin matkanneeseen joukkueeseen.


title: Dirk Kuyt

text: Dirk Kuyt (oik. Kuijt, s. 22. heinäkuuta 1980 Katwijk, Etelä-Hollannin provinssi, Alankomaat) on Alankomaalainen uransa päättänyt jalkapalloilija, joka edusti kesästä 2015 alkaen kotimaansa Feyernoordia. Kuyt pelasi useimmiten laitahyökkääjän paikalla. Kuyt lopetti uransa kauden 2017 päätteeksi Hollannin mestaruuteen.


title: Dirk Kuyt

text: Hän aloitti ammattilaisuransa vuonna 1998 FC Utrechtissa, josta hän siirtyi rotterdamilaisseura Feyenoordiin vuonna 2003. Kaudella 2004–2005 hän oli Eredivisien paras maalintekijä 29 maalillaan.


title: Dirk Kuyt

text: Kesällä 2012 Kuyt siirtyi Turkin liigan Fenerbahceen.


title: Dirk Kuyt

text: Alankomaiden maajoukkueessa hän debytoi 3. syyskuuta 2004 Liechtensteinia vastaan. Lokakuussa 2014 Kuyt ilmoitti lopettavansa maajoukkueuransa, koska maajoukkueen valmennusjohdon tarjoama pienehkö rooli ei ollut riittävän mielenkiintoinen.


title: Transkaukasia

text: Transkaukasia voi olla


title: Focke-Wulf Fw 200 Condor

text: Focke-Wulf Fw 200 Condor oli saksalaisen Lufthansa-lentoyhtiön 1930-luvun alussa tilaama nelimoottorinen matkustajalentokone. Luftwaffe käytti koneita toisessa maailmansodassa kuljetus- ja meritiedustelukoneina. Mallia käytettiin myös pommikoneena.


title: Focke-Wulf Fw 200 Condor

text: Lufthansan spesifikaation mukaan suunniteltu kone teki ensilentonsa 27. heinäkuuta 1937, vajaan vuoden kehitystyön jälkeen. Diplomi-insinööri Bansemirin johtaman työryhmän suunnitteleman koneen koelentäjänä toimi Kurt Tank. Condor V-1 (D-ACON) oli ensimmäinen lentokone joka lensi välilaskuitta Berliini–New York-lennon 10. elokuuta 1938 24 tunnissa, 56 minuutissa. Paluumatka 13. elokuuta kesti vain 19 tuntia, 47 minuuttia. Marraskuussa 1938 koneella lennettiin Berliinistä Tokioon 46 tunnissa 18 minuutissa. Kone tuhoutui 6. joulukuuta 1938 pakkolaskussa mereen Manilan edustalla.


title: Focke-Wulf Fw 200 Condor

text: Condor oli kokometallinen, nelimoottorinen yksitaso, joka pystyi kuljettamaan 25 matkustajaa 3 000 kilometriä. Japanin laivasto tilasi itselleen Condorin sotilasmuunnoksen, jonka Kurt Tank suunnitteli Fw 200 V-10:stä. Toisen maailmansodan sytyttyä kone kuitenkin jäi Saksaan ja siitä tuli Condorin kaikkien sotilasmallien prototyyppi. Sotilasmuunnoksessa siipiin lisättiin pommiripustimet, runkoa jatkettiin ja vahvistettiin ja rungon päälle ja alle lisättiin konekivääriampumot. Koneen lisääntynyt paino aiheutti useitten varhaisten Condorien rikkoontumisen laskeutumisissa, eikä ongelmaa saatu koskaan täysin poistettua. Myöhemmissä malleissa oli myös tutka.


title: Focke-Wulf Fw 200 Condor

text: Konetta rakennettiin kolmena versiona: Fw 200 A, B, ja C. A-malli oli Lufthansan, tanskalaisen Det Danske Luftfartselskab’n (kaksi kappaletta) ja brasilialaisen Syndicato Condorin (kaksi kappaletta) käyttämä matkustajakone. Syndicato Condor lensi koneillaan vielä vuonna 1947. Yksi tanskalainen kone lensi sodan aikana Englannissa.


title: Focke-Wulf Fw 200 Condor

text: Fw 200 B ja Fw 200 C malleja käytettiin pitkänmatkan pommittajana, tiedustelukoneina ja joukkojenkuljetukseen, sekä valtionjohdon kuljettamiseen. Adolf Hitler käytti Fw 200 V-3-mallia, hänen istuimensa oli varustettu selkäpanssaroinnilla ja automaattisella laskuvarjolla ja se voitiin pudottaa hätätilanteessa koneen pohjaluukusta. ”Führermaschinen” nimi oli ”Immelmann III” ja sen tunnusnumero oli ensin ”D-2600”, mikä muuttui ”WL+2600”:ksi ja lopulta ”26+00”:ksi.


title: Focke-Wulf Fw 200 Condor

text: Luftwaffe käytti Condoreja meritiedusteluun Pohjanmerellä ja Atlantin valtamerellä etsimään liittoutuneiden saattueita ja sotalaivoja ja välitti tiedot Saksan laivastolle ja sen sukellusveneille. Condorit kuljettivat myös pommeja ja miinoja; kesäkuun 1940 ja helmikuun 1941 välillä ne upottivat 365 000 tonnia liittoutuneiden aluksia. Vuoden 1941 puolivälissä koneet määrättiin tappioitten pelossa välttämään kaikkia taistelutoimia, sillä saattueita alettiin varustaa laivoilta laukaistavilla hävittäjälentokoneilla.


title: Focke-Wulf Fw 200 Condor

text: Vuoden 1943 lopulta lähtien Condoreita käytettiin yksinomaan kuljetuskoneina ja Junkers Ju 290 korvasi ne meritiedustelussa. Condoreitten merkittävin huoltokuljetustehtävä oli piiritetyn Stalingradin huoltaminen vuonna 1943. Koneitten valmistus päättyi 1944 jolloin niitä oli valmistettu 276 kappaletta. Stalingradissa sekä Saksassa 1945 Neuvostoliitto sai saaliikseen useita Fw-200-koneita ja niitä käytettiin useita vuosia muun muassa arktisilla alueilla.


title: Focke-Wulf Fw 200 Condor

text: Ensimmäinen Suomessa käynyt Condor oli Malmin lentokentällä 30. kesäkuuta 1938 käynyt Fw 200 V-2 D-AETA ”Westfalen”.


title: Focke-Wulf Fw 200 Condor

text: Kuuluisin Fw 200 Condorin Suomeen suuntautunut lento oli Adolf Hitlerin käynti Immolassa Mannerheimin 75-vuotisjuhlassa 4. kesäkuuta 1942. Lennolla käytettiin varsinaisen ”"Führermaschinen"” varakoneen varakonetta, jonka rekisteritunnus oli KE+IX. Koneen rullatessa kentällä sen vasemman laskutelineen kiinni hirttänyt jarru sytytti laskutelineen renkaan tuleen.


title: Focke-Wulf Fw 200 Condor

text: Finnairin edeltäjä Aero Oy oli tilannut kaksi Fw 200 Condor KB-1-konetta 27. tammikuuta 1939. Koneiden pienoismallit olivat esillä New Yorkin maailmannäyttelyssä osoittamassa tulevan kesäolympiaisännän vaurautta. Siksi koneet oli nimetty jo ennen niiden saapumista: ne olivat "Karjala", tunnuksella OH-CLA ja "Petsamo", OH-CLB. Koneita ei sodan sytyttyä kuitenkaan toimitettu Suomeen, vaan ne menivät saksalaisten omaan käyttöön tyyppimerkinnällä D-1; ensin Lufthansalle ja myöhemmin Luftwaffelle. Molemmat koneet tuhoutuivat sodan aikana. Myöhemmin Saksa antoi korvauksena Aeron hankkia tilalle kaksi alun perin tšekkoslovakialaista Douglas DC-2 -konetta.


title: Jordi Cruyff

text: Johan Jordi Cruyff (s. 9. helmikuuta 1974 Amsterdam) on hollantilainen entinen jalkapalloilija ja valmentaja ja nykyinen urheilujohtaja. Aktiiviurallaan vuosina 1992–2010 hän edusti muun muassa Manchester Unitedia ja FC Barcelonaa. Hän pelasi myös yhdeksän ottelua Hollannin maajoukkueessa edustaen maata vuoden 1996 jalkapallon EM-turnauksessa. Jordi Cruyffin isä oli tunnettu hollantilainen entinen pelaaja ja manageri Johan Cruyff.


title: Jordi Cruyff

text: Jordi Cruyff pelasi pääsääntöisesti hyökkäävänä keskikenttäpelaajana, joskin hän kykeni pelaamaan myös toisena kärkipelaajana. Viimeisinä pelivuosinaan, eritoten FK Metalurh Donetskin joukkueessa, hän pelasi myös topparina. Jordi Cruyff aloitti uransa isänsä valmennuksessa Barcelonassa ja pelattuaan Hollannin maajoukkueessa vasta 22-vuotiaana, hänen urakehityksensä pysähtyi. Hän edusti Manchester Unitedia Englannin Valioliigassa neljä kautta, mutta pääsi pelaamaan näinä vuosina vain 34 ottelussa. Syynä tähän olivat suurelta osin loukkaantumiset.


title: Jordi Cruyff

text: Hänen menestyksekkäin jaksonsa oli 2000-luvun alussa Espanjan Deportivo Alavésissa pelatut kolme kautta joiden kohokohta oli vuoden 2001 UEFA Cupin finaali. Alavésistä Cruyff siirtyi ensin Espanyoliin ja sieltä Donetskiin. Donetskin jakson jälkeen hän piti yhden välivuoden ammattilaisjalkapallosta kunnes pelasi vielä uransa viimeisen kauden Maltan pääsarjan Vallettassa.


title: Jordi Cruyff

text: Vuonna 1992 Jordi Cruyff debytoi FC Barcelonan kakkosjoukkueessa Espanjan Segunda Divisioonassa ja pääsi ykkösjoukkueen mukaan kaksi vuotta myöhemmin tämän ollessa pre-season harjoituspelikiertueella Hollannissa. Cruyff teki hattutemput otteluissa Groeningenia ja De Graafschaapia vastaan. 4. syyskuuta 1994 Jordi Cruyff pääsi ensi kertaa kentälle La Ligan ottelussa Barca vs. Sporting Gijón, jonka Barca hävisi lukemin 1-2. 2. marraskuuta samana vuonna hän debytoi Mestareiden liigassa ottelussa ManU:a vastaan. Cruyff alusti 4-0 voittoon päättyneessä ottelussa Hristo Stoichkovin avausmaalin.


title: Jordi Cruyff

text: Hyvästä alusta huolimatta Jordin Cruyffin ura Barcelonassa päättyi seuran presidentti Josep Lluís Núñezin erotettua hänen isänsä Johan Cruyffin seuran päävalmentajan paikalta. Ottelu Camp Noulla Celta Vigoa vastaan 19. toukokuuta 1996 jäi hänen viimeisekseen Barcan paidassa.


title: Jordi Cruyff

text: Elokuussa 1996 Cruyff solmi nelivuotisen sopimuksen Englannin valioliigan Manchester Unitedin kanssa. Sopimuksen arvo oli 1,4 miljoonaa puntaa. Hän teki debyyttinsä 17. elokuuta kauden avausottelussa Wimbledonia vastaan. Ottelu muistetaan parhaiten David Beckhamin omalta kenttäpuoliskolta tekemästä maalista. Cruyff pääsi maalien makuun kahdessa seuraavassa ottelussa auttaen näin joukkueensa tasapeleihin Evertonia ja Blackburnia vastaan.


title: Jordi Cruyff

text: Cruyff oli säännöllisesti ManU:n avauskokoonpanossa marraskuun lopussa tulleeseen polvivammaan asti. Vuoden loppupuolisko oli vaikeaa joukkueelle kun he hävisivät Newcastlelle peräti 5-0, 6-3 Southamptonille vieraissa ja vielä kotonaan Mestareiden liigan lohkovaiheessa turkkilaiselle Fenerbahcelle, hävisivät valioliigassa ensimmäisen kotiottelunsa kahteen vuoteen Chelsean hakiessa pisteet luvuin 2-1, hävisivät toistamiseen UCL:n kotipelinsä, nyt Juventukselle ja vielä tippuivat Liigacupista Leicester Citylle hävityn ottelun myötä. Maaliskuuhun tultaessa Cruyff oli jälleen pelikuntoinen ja ManU:n kurssi oli takaisin raiteillaan. Joukkue oli ollut valioliigan mestaruus taistelussa tammikuun lopusta alkaen ja joukkue oli selviytyny Euroopan Cupin neljännesfinaaleihin voitettuaan FC Porton 4-0. Vaikkakin joukkue hävisi Borussia Dortmundille välierissä, ManU voitti neljännen valioliigamestaruutensa viiteen vuoteen. Vaikka Cruyff olikin joukkueessa vielä seuraavatkin kolme kautta ja ManU voitti tuona aikana neljä palkintoa, 1996-97 Valioliigan voitto oli Cruyffin ainoa mestaruus ManU:n paidassa.


title: Jordi Cruyff

text: Nilkkavamma romutti Cruyffin toiveet aloituskokoonpanon paikasta kaudella 1997-98 ja hän pääsi kentälle vain viidessä pelissä, joissa ei maaleja syntynyt. Seuraavalla kaudella Cruyff ehti pelaamaan viidessä pelissä tehden kaksi maalia ennen lainasiirtoa Espanjan Celta Vigoon tammikuussa 1999. Cruyff ehti pelata kahdeksan ottelua Celtan paidassa ennen paluutaan Manchesteriin, joka oli ehtinyt hänen poissaolessaan varmistaa triplan eli Valioliigan, FA Cupin sekä Euroopan Cupin voitot.


title: Jordi Cruyff

text: Kaudella 1999-2000 Cruyff pelasi kahdeksan liigapeliä siitäkin huolimatta, että seura oli hommannut Quinton Fortunen kilpailemaan peliajasta vasemman laitahyökkääjän paikalla Ryan Giggsin takana. ManU kyllä voitti Valioliigan kuudennen kerran viimeisen kahdeksan vuoden aikana, mutta Cruyffin epäonneksi säännöt vaativat pelaamisen vähintään kymmenessä ottelussa, jotta pelaaja voidaan palkita mestaruusmitalilla.


title: Jordi Cruyff

text: Kaikkiaan Cruyff pelasi ManU:n paidassa 54 ottelua ja teki niissä kahdeksan maalia.


title: Jordi Cruyff

text: Cruyffin sopimus umpeutui kesäkuun lopussa 2000 ja hän palasi vapaalla siirrolla Espanjaan, Deportivo Alavésiin. Baskijoukkueen mukana Cruyff ylsi vuonna 2001 UEFA Cupin finaaliin, jossa vastaan tuli Liverpool. Oltuaan jo tappiolla 2-0 ja 3-1 Deportivo nousi vielä Cruyffin 89. minuutin maalilla tasoihin, vain hävitäkseen ottelun lisäajalla lipsahtaneella omalla maalilla.